REMAJA RANCANG LETUP KUBUR HABIB NOH DITAHAN DI BAWAH ISA

SINGAPURA: Seorang pelajar warga Singapura berusia 18 tahun ditahan pada Disember 2022 di bawah Akta Keselamatan Dalam Negeri (ISA) ketika dia merancang dan membuat persediaan melakukan keganasan bersenjata di Singapura dan luar negara.

Menurut Jabatan Keselamatan Dalam Negeri (ISD) republik itu, warga Singapura itu menjadi radikal setelah menonton propaganda ISIS di Iraq dan Syria menerusi laman sesawang atas talian.

Remaja itu turut merancang melakukan serangan bom ke atas tapak perkuburan Habib Noh di Masjid Haji Muhammad Salleh, yang dipercayainya sebagai “tidak selaras dengan Islam”.

“Dia turut memuat turun manual pembuatan bom C4 dalam talian, berhasrat untuk membina bahan letupan buatan sendiri untuk meratakan kubur itu,” menurut jabatan itu dalam satu kenyataan yang dikeluarkan menerusi laman sesawang Kementerian Dalam Negeri pada Rabu.

Remaja itu mula bersikap radikal pada 2020 selepas menonton video ceramah dua pendakwah asing ekstrem di Youtube.

Pada akhir 2021, remaja itu juga menyatakan hasrat untuk hidup di bawah pemerintahan khalifah Islam yang ditadbir oleh syariah (undang-undang Islam).

Untuk tujuan ini, ISD mendedahkan bahawa dia mahu menubuhkan khalifahnya sendiri di Singapura dan merekrut orang Islam untuk menyertainya.

Hasil siasatan setakat ini menunjukkan bahawa remaja itu bertindak bersendirian dan tidak ada petunjuk bahawa dia berjaya merekrut orang lain manakala ahli keluarganya tidak mengetahui rancangan atau niatnya untuk melakukan keganasan bersenjata di luar negara, menurut ISD.

Dalam kes ini, ISD memaklumkan remaja berkenaan sangat radikal sehingga ke tahap bersedia untuk melakukan keganasan bersenjata di Singapura dan di luar negara dan sanggup membunuh dan mati untuk ISIS.

“Penilaian kami bahawa dia telah menjadi ancaman keselamatan dan dia ditahan di bawah ISA,” menurut ISD.

Jabatan itu menjelaskan bahawa kesnya menonjolkan daya tarikan berterusan terhadap ideologi ganas ISIS.

“Kes ini juga menggariskan bahawa terdapat trend radikalisasi dalam kalangan belia sejak beberapa tahun kebelakangan ini, dan ancaman serangan oleh penyerang persendirian dengan menggunakan senjata yang mudah diakses,” menurut kenyataan itu. — AlHijrah Online


JUAL SENJATA KEPADA ISRAEL, BIDEN DIGELAR ‘TANGAN BERDARAH’

ANKARA: Presiden Turki, Recep Tayyip Erdogan berkata, Presiden Amerika Syarikat Joe Biden mempunyai ‘tangan berdarah’ kerana menyokong Israel dalam konflik di Semenanjung Gaza.

Erdogan juga mengecam tindakan Biden yang meluluskan penjualan senjata kepada Israel.

“Anda melakar sejarah dengan tangan berdarah anda.

“Anda telah memaksa kami bersuara. Kami tidak boleh berdiam diri mengenai hal ini lagi.

“Bumi Palestin penuh dengan penganiyaan, penderitaan, dan darah. Dan anda menyokongnya,” katanya dalam satu siaran nasional televisyen Turki hari ini.

Semalam kerajaan Biden dilapor meluluskan jualan senjata api bernilai AS$735 juta kepada Israel. — AlHijrah Online


PENINGKATAN KES COVID-19 MEMBIMBANGKAN

PUTRAJAYA: Situasi semasa COVID-19 di Malaysia kini membimbangkan.

Ketua Pengarah Kesihatan, Datuk Dr Noor Hisham Abdullah berkata, kebelakangan ini jumlah kes harian meningkat terutama kes penularan di dalam negara.

“Sebelum ini, jumlah kes aktif telah menurun kepada 63 kes pada 9 Julai, namun ia mula meningkat kembali melebihi 100 kes pada 19 Julai lalu

“Kini angka tersebut mencecah 130 kes,” katanya pada sidang media perkembangan terkini COVID-19 di Putrajaya.

Dr Noor Hisham memaklumkan 15 lagi kes positif dilaporkan hari ini dengan 11 daripadanya adalah penularan di dalam negara.

Seramai tujuh pesakit dilaporkan sembuh hari ini dan tiada kematian direkodkan.

Dalam pada itu Dr Noor Hisham turut melaporkan satu kluster baharu hari ini iaitu ‘Kluster Sentosa’ melibatkan sebuah Hospital di Kuching, Sarawak.

Ujarnya, sehingga hari ini terdapat 19 kluster COVID-19 di Malaysia dengan 13 daripadanya diumumkan dalam tempoh 10 hari kebelakangan ini. — Alhijrah Online / Zaim Zamani


280,000 JEMAAH PALESTIN PENUHI MASJID AL-AQSA PADA MALAM 27 RAMADAN

BAITULMAQDIS: Kompleks Masjid Al-Aqsa di Baitulmaqdis, Palestin mencatat kedatangan 280,000 jemaah pada malam 27 Ramadan (17 April) yang merupakan malam ganjil yang sinonim dengan malam Lailatul Qadar bagi umat Islam.

Agensi Berita Jordan (Petra) yang memetik kenyataan Jabatan Waqaf Islamiah Palestin melaporkan sejumlah 280,000 jemaah membanjiri Masjid Al-Aqsa dan perkarangannya pada malam hari Isnin, untuk menunaikan solat Isya dan tarawih, ketika langkah ketat dikenakan pihak berkuasa penjajah Israel ke atas kota suci itu.

Menurut kenyataan itu, umat Islam datang daripada pelbagai pelusuk Palestin termasuk Tebing Barat, kota Baitulmaqdis dan wilayah-wilayah lain yang diduduki sejak tahun 1948, walaupun terdapat sekatan dan halangan tentera penjajah.

Ketegangan semakin memuncak di seluruh wilayah Palestin sejak beberapa hari kebelakangan ini selepas tentera Israel menyerbu kompleks Masjid Al-Aqsa dan memaksa jemaah keluar selama dua malam berturut-turut pada Selasa dan Rabu awal bulan ini.

Menurut laporan media, tentera Israel menyerbu Dewan Solat Al-Qibli di kompleks Masjid Al-Aqsa selepas solat tarawih, melepaskan bom pegun, memukul jemaah Palestin dan menahan kira-kira 350 jemaah.

Menurut Suruhanjaya Hal Ehwal Tahanan Palestin, polis Israel mula membebaskan tahanan dengan syarat mereka dipindahkan dari Masjid Al-Aqsa dan Kota Lama Baitulmaqdis selama seminggu.

Bagi umat Islam, Al-Aqsa merupakan tanah suci ketiga dalam Islam.

Israel menduduki Baitulmaqdis Timur, kawasan terletaknya Al-Aqsa, semasa Perang Arab-Israel 1967. Ia menggabungkan seluruh bandar pada 1980 dalam satu langkah yang tidak pernah diiktiraf oleh masyarakat antarabangsa. –AlHijrah Online


REMAJA TERSEPIT KERETA TERBABAS LANGGAR POKOK

KUALA LUMPUR: Seorang remaja berusia 18 tahun tersepit di bahagian pemandu selepas kereta dipandunya terbabas lalu melanggar sebatang pokok, di Jalan USJ 2/7, Subang Jaya, petang tadi.

Menurut Pusat Gerakan Operasi (PGO) Jabatan Bomba dan Penyelamat Malaysia (JBPM) Selangor, pihaknya menerima panggilan kecemasan kira-kira jam 3.15 petang sebelum mengerahkan anggotanya ke lokasi kejadian.

“Dilaporkan sebuah kereta jenis Toyota Vios terbabas dan melanggar sebatang pokok di tepi jalan.

“Seorang mangsa lelaki telah tersepit di bahagian pemandu,” katanya dalam satu kenyataan hari ini.

Tambahnya, bomba mengambil masa 10 minit untuk mengeluarkan mangsa sebelum diserahkan kepada pihak Kementerian Kesihatan (KKM) bagi rawatan lanjut.—AlHijrah Online


Sejam bersama al-Quran sepanjang Ramadan

KUALA LUMPUR – Universiti Malaysia Terengganu (UMT) melalui Pusat  Islam Sultan Mahmud meneruskan program Jom Kerja Jom Tadarus untuk tahun keempat berturut-turut.

Program yang menjadi acara tradisi setiap kali Ramadan itu diadakan  bagi memberi peluang kepada kakitangan dan pelajar universiti serta komuniti setempat membaiki bacaan al-Quran masing-masing.

Pengarah  Pusat Islam Sultan Mahmud, Dr Riswadi Azmi berkata, satu jam setiap hari diperuntukkan untuk mengisi aktiviti bertadarus.

Menurutnya, program sejak 2015 itu turut mendapat sokongan dan penyertaan memberangsangkan daripada penduduk.

“Tujuan program ini ialah untuk memberi peluang kepada peserta untuk membaiki dan menyemak kembali bacaan al-Quran.

“Kumpulan tadarus UMT ini diketuai seorang pakar al-Quran yang membantu meningkatkan kemahiran di samping mentadabbur makna dan isi kandungannya,” katanya ketika dihubungi Sinar Harian baru-baru ini.

Beliau berkata, bersesuaian dengan bulan Ramadan, aktiviti tadarus sememangnya amat digalakkan kepada semua umat Islam.

“Kita harap peserta yang mengambil bahagian Jom Kerja Jom Tadarus ini memperoleh ganjaran pahala daripada Allah,” katanya.

Menurutnya, program itu juga akan diteruskan pada tahun akan datang
supaya budaya membaca al-Quran dan memahami terjemahan menjadi amalan
bukan sahaja kakitangan UMT tetapi juga komuniti setempat.

Dalam
 pada itu, ditanya mengenai kempen World #QuranHour anjuran Yayasan
Warisan Ummah Ikhlas (WUIF), Riswadi mengakui ia usaha yang baik bagi
menerapkan kecintaan terhadap al-Quran.

“Usaha ini seharusnya disokong semua pihak dan diharapkan masyarakat tanpa mengira usia dapat mengambil bahagian,” katanya. – SINAR HARIAN


SOLAT AIDILADHA DI PERLIS DILAKSANA DI TANAH LAPANG

ARAU: Solat Sunat Aidiladha di Perlis akan dilaksanakan di tanah lapang di perkarangan masjid selepas mendapat perkenan Raja Perlis, Tuanku Syed Sirajuddin Putra Jamalullail.

Raja Muda Perlis, Tuanku Syed Faizuddin Putra Jamalullail bertitah, perkenan itu diberikan setelah meneliti perkembangan semasa penularan pandemik COVID-19 di seluruh negara dan negeri serta kebenaran aktiviti mengimarahkan masjid ketika Fasa Dua Pelan Pemulihan Negara (PPN).

“Solat Aidiladha di seluruh Perlis dilaksanakan di tanah lapang (musolla) pada jam 8.00 pagi. Tanah lapang berkenaan adalah di perkarangan masjid, tertakluk kepada ketetapan oleh Jawatankuasa Kariah Masjid masing-masing di seluruh Perlis.

“Pelaksanaan ini selaras dengan sunnah baginda Rasulullah SAW selain dapat mengurangkan risiko jangkitan dibandingkan solat yang ditunaikan di tempat tertutup.

“Bilangan jemaah yang dibenarkan adalah berdasarkan kepada kapasiti saiz kawasan lapang,” titah baginda dalam kenyataan hari ini.

Tuanku Syed Faizuddin turut menitahkan solat sunat Aidiladha di Perlis akan dilakukan sebanyak dua sesi iaitu sesi satu pada jam 8 pagi dan sesi dua pukul 9 pagi.

Hal itu bagi memberi peluang lebih ramai menunaikan ibadah tersebut.

“Sekiranya keadaan cuaca yang tidak bersesuaian seperti hujan lebat, maka solat akan dilaksanakan di dalam masjid dengan kapasiti saiz masjid mengikut SOP sedia ada pada jam 8.30 pagi.

“Jemaah yang tidak terpilih menyertai solat berkenaan perlu mengalami penyuraian dan pulang untuk menunaikan solat Aidiladha di rumah masing-masing bersama ahli keluarga selaras dengan ketetapan dan risalah khutbah yang dikeluarkan oleh pihak Jabatan Mufti Negeri Perlis,” titah baginda.

Tempoh pelaksanaan Solat Aidiladha dan Khutbah adalah diringkaskan dan selaras dengan ketetapan syarak, sebahagian jemaah boleh terus pulang ke rumah selepas menunaikan Solat Aidiladha tanpa perlu mendengar khutbah.

Titah Raja Muda Perlis, solat Aidiladha di mana-mana surau atau dewan orang ramai tanpa kelulusan pihak berkuasa agama tidak dibenarkan bagi mengurangkan risiko serta demi penyelarasan oleh pihak-pihak berkaitan.

Baginda bertitah, jemaah perlu mematuhi SOP seperti memakai pelitup muka dengan digalakkan memakai dua pelitup muka serta ditambah baik dengan pemakaian bersama pelindung muka, mengamalkan penjarakan fizikal sekurang-kurangnya 1.5 meter pada setiap masa.

Tuanku Syed Faizuddin juga bertitah warganegara dan bukan warganegara dibenarkan untuk menyertai semua aktiviti pengimarahan Aidiladha kecuali mereka yang berstatus individu dalam pemantauan (PUI) dan mereka yang terlibat dengan aktiviti rentas sempadan atau negeri sama ada dengan kebenaran atau tanpa kebenaran termasuk yang berulang alik bekerja pada setiap hari. — AlHijrah Online


PM SERAH SURAT TAWARAN PENGAJIAN KEPADA ANAK ANGGOTA BOMBA LEMAS

MELAKA: Hasrat anak sulung anggota bomba yang lemas dalam kejadian banjir di Sungai Putat, Melaka bulan lalu, untuk melanjutkan pengajian dalam bidang automotif, tercapai apabila Perdana Menteri, Datuk Seri Ismail Sabri Yaakob menyerahkan sendiri surat tawaran berkenaan kepada Mohamad Daniel Hakimie Mohd Diya, 18 tahun, hari ini.

Penyerahan surat tawaran kemasukan ke Kolej Komuniti Bukit Beruang itu diserahkan Perdana Menteri kepada isteri allahyarham, Noraida Che Nor, 39 tahun di Klebang.

Turut bersama Noraida pada majlis ringkas itu ialah empat orang anaknya, Mohamad Daniel Hakimie, Nurul Ain, 16, Muhammad Danish Hakim, 12, dan Nurul Anisah Ilya, 9.

Hadir sama, Menteri Pengajian Tinggi, Datuk Seri Noraini Ahmad.

Noraida ketika ditemui berterima kasih dan terharu dengan keprihatinan Perdana Menteri terhadap nasib keluarganya selepas kematian suami, 20 Oktober lalu.

Ujar Noraida, hasrat untuk melihat anaknya melanjutkan pengajian dalam jurusan automotif itu juga adalah impian arwah suaminya yang memahami minat mendalam Mohamad Daniel Hakimie dalam bidang berkenaan.

“Alhamdulillah saya rasa bersyukur dan terharu sangat sebab PM sangat prihatin sanggup turun padang serahkan sendiri surat tawaran tersebut, saya terharu sangat,” katanya.

Mohamad Daniel Hakimie yang turut sebak, tidak menyangka menerima surat tawaran itu daripada tangan pemimpin tertinggi negara.

“Saya rasa seronok sangat bila tercapai cita-cita saya dari dulu untuk sambung belajar. Saya harap saya mampu banggakan ibu dan arwah ayah serta semua yang menyokong saya,” katanya.

Mohamad Daniel Hakimie akan melaporkan diri ke Kolej Komuniti Bukit Beruang, Melaka bagi sesi kedua 2021/2022 bermula Februari tahun depan.

Remaja itu akan mengikuti kursus servis kenderaan ringan peringkat Sijil selama dua tahun.

Terdahulu, dalam kejadian kira-kira jam 4 petang 20 Oktober lalu, Mohd Diya dipercayai lemas ketika sedang memasang tali di kawasan banjir bagi membantu penduduk kampung keluar dari kediaman masing-masing. –AlHijrah Online


OPERASI RESTORAN, KEDAI SERBANEKA DILANJUTKAN SEHINGGA 2 PAGI

KUALA LUMPUR: Operasi restoran dan kedai serbaneka yang sebelum ini dhadkan sehingga jam 12 tengah malam sahaja kini dilanjutkan sehingga jam 2 pagi setiap hari.

Menteri Kanan (Keselamatan) Datuk Seri Ismail Sabri Yaakob berkata, kebenaran itu diberikan oleh Majlis Keselamatan Negara (MKN) selepas mendapat banyak pemintaan daripada pengusaha perniagaan terutama di kawasan pelancongan.

“Banyak rungutan terutama di kawasan pelancongan seperti di Pulau Langkawi. Hiburan tidak boleh sebab kita (kerajaan) tidak benarkan jadi makan sahaja yang boleh.

“Pengusaha minta kita melanjutkan tempoh selama dua jam lagi dan mesyuarat bersetuju bukan sahaja di Pulau Langkawi tetapi di kawasan lain juga,” katanya pada Sidang Media Perintah Kawalan Pergerakan (PKPP) di Putrajaya. — AlHijrah Online.


SEMBILAN RAKYAT MALAYSIA, DUA TANGGUNGAN BERJAYA DIBAWA KELUAR DARI UKRAINE

KUALA LUMPUR: Sembilan rakyat Malaysia termasuk dua tanggungan mereka serta seorang warga Singapura yang dibawa keluar dari Kyiv, Ukraine selamat tiba di Poland awal pagi tadi.

Menteri Luar Datuk Seri Saifuddin Abdullah berkata, mereka telah disambut dua pegawai Kedutaan Besar Malaysia di negara itu.

Beliau memaklumkan konvoi tersebut yang diketuai oleh Kuasa Usaha Sementara Kedutaan Besar Malaysia di Ukraine, Fadhilah Daud menuju ibu kota Poland.

“Mereka sedang menuju ke Warsaw pada waktu ini dan dijangka pulang ke Kuala Lumpur dalam masa yang terdekat,” katanya menerusi ciapan di Twitternya.

Sementara itu, Wisma Putra turut memaklumkan bahawa konvoi tersebut selamat tiba di sempadan Korczowa-Krakovets pada pukul 5.45 pagi waktu Malaysia (10.45 malam, 26 Februari waktu tempatan).

“Wisma Putra sentiasa berhubung dengan pegawai kedutaan mengenai lokasi, keselamatan dan konvoi yang mengiringi mereka,” katanya.–AlHijrah Online


Semua suspek serangan bom Sri Lanka sudah ditahan

COLOMBO, SRI LANKA – Kesemua suspek dan mereka yang terlibat secara  langsung dengan siri pengeboman di Sri Lanka bulan lalu telah ditahan, manakala ada juga yang telah meninggal dunia, kata pemangku ketua polis negara.

Pemangku Ketua Polis Negara, Chandana Wickramaratne dalam kenyataannya semalam berkata, pasukan keselamatan turut merampas peralatan membuat bom yang akan digunakan penyerang dalam serangan akan datang.

Pihak berkuasa Sri Lanka percaya, siri pengeboman yang menyasarkan beberapa gereja dan hotel terkemuka di negara itu dijalankan oleh dua kumpulan militan kecil, Tawheed Jamaath (NTJ) dan Jamathei Millathu Ibrahim  (JMI).

Sementara itu, kumpulan militan Daesh turut mengaku bertanggungjawab  terhadap serangan pada 21 April lalu yang mengorbankan lebih 250 nyawa  itu.


ARAB SAUDI SEDIA TERIMA 70,000 JEMAAH UMRAH SEHARI

RIYADH: Kementerian Haji dan Umrah Arab Saudi telah meningkatkan jumlah jemaah umrah kepada 70,000 orang setiap hari.

Menerusi ciapan di Twitter Kementerian Haji dan Umrah Arab Saudi, jemaah umrah boleh mendaftar untuk permit di aplikasi Tawakkalna.

Penolong Ketua Pengarah Hal Ehwal Masjidil Haram Dr Saad Muhammad Al-Muhaimidi berkata, pihaknya bersedia menerima jemaah dengan menyediakan perkhidmatan terbaik bagi memudahkan segala urusan jemaah daripada dalam dan luar Arab Saudi.

Sebelum ini, kementerian tersebut telah merancang jumlah jemaah umrah akan ditingkatkan sehingga 120,000 jemaah sehari.

Ia berikutan jangkaan penerimaan lebih ramai jemaah umrah dari seluruh dunia selepas ibadah tersebut dihentikan tahun lalu akibat pandemik COVID-19.

Segala operasi dan persiapan menyambut kedatangan jemaah mengikut prosedur operasi standard (SOP) serta semua langkah pencegahan ditetapkan kerajaan Arab Saudi bagi memudahkan urusan jemaah sewaktu melaksanakan ibadah umrah.—AlHijrah Online


Akhiri krisis Rohingya sekarang – Tun M

NEW YORK – Perdana Menteri Malaysia, Tun Dr Mahathir Mohamad telah  membuat seruan yang tegas kepada komuniti antarabangsa supaya meletakkan krisis Rohingya tepat pada radarnya dengan tujuan bagi menyelesaikannya sekarang.

Bercakap dalam penampilan pertama sejak tiba di New York bagi  menghadiri Perhimpunan Agung Pertubuhan Bangsa-Bangsa Bersatu (UNGA) Sesi ke-74, beliau berkata, adalah jelas kerajaan Myanmar tidak bersedia  untuk mengambil sebarang tindakan untuk menyelesaikan krisis itu.

“Sehubungan itu, terpulanglah kepada kita, masyarakat antarabangsa
untuk melakukan sesuatu mengenai situasi ini,” kata Dr Mahathir pada
acara sampingan peringkat tinggi mengenai ‘Krisis Rohingya-Menuju Ke
Hadapan’ yang berlangsung di ibu pejabat PBB di sini Selasa.

Sebagai permulaan, beliau berkata, PBB perlu memainkan peranannya
dengan mengambil kira ia diwujudkan dengan harapan dapat menghalang
kesengsaraan perbuatan manusia di masa hadapan.

“Tetapi tindakan membisu (berhubung isu Rohingya) ini adalah
memekakkan telinga,” katanya kepada badan dunia itu yang akan mengadakan
 perhimpunan tahunan minggu ini.

Dr Mahathir juga tidak menyembunyikan kata-katanya mengenai apa yang
berlaku di negeri Rakhine barat Myanmar di mana komuniti etnik Muslim
Rohingya melarikan diri beramai-ramai untuk mencari perlindungan dan
keselamatan diri..

“Marilah kita mulakan dengan bercakap yang benar. Apa yang berlaku di
 negeri Rakhine ialah pembunuhan beramai-ramai, perkosaan secara
sistematik dan lain-lain pencabulan hak asasi manusia,” katanya pada
majlis itu yang turut dihadiri rakan sejawatan dari Bangladesh, Sheikh
Hasina Wazed.

Dr Mahathir berkata, ini menyebabkan etnik Rohingya melarikan diri dari negara itu secara beramai-ramai dan paling banyak berakhir di Cox’s  Bazar di Bangladesh.

“Berhubung perkara ini, kami memuji Bangladesh untuk semua yang  dilakukannya, dalam menjadi tuan rumah kepada lebih 1.2 juta pelarian  Rohingya,” kata Dr Mahathir sambil menambah, Malaysia pada pihaknya juga berusaha untuk melakukan apa sahaja yang boleh.

Selain menghulurkan bantuan kemanusiaan, Malaysia turut mengendalikan hospital lapangan di Cox’s Bazar serta turut membenarkan penempatan hampir 100,000 pelarian Rohingya berdaftar dan ramai lagi yang tidak  berdaftar.

“Walaupun bilangan ini kecil jika dibandingkan Bangladesh, banyak  sumber yang didedikasikan bagi membolehkan mereka menjalani kehidupan yang baik sementara menanti penempatan semula di negara ketiga. Kami akan terus membantu Rohingya berdasarkan keupayaan dan kemampuan kami,”  janji beliau.

Dalam mesejnya kepada negara lain, Dr Mahathir berkata: “Kami  berharap negara lain akan turut menyertai kami dan Bangladesh dalam usaha kami untuk menamatkan kesengsaraan yang menimpa etnik Rohingya.  Kita harus menghentikan krisis ini dan kita harus lakukan sekarang.”

Perdana Menteri juga turut menegaskan lebih lama pelarian itu tinggal di kem sementara, keadaan mereka akan semakin terdesak.

“Oleh kerana itu, pelarian terdedah kepada sebarang bentuk eksploitasi. Mereka menjadi sasaran jenayah rentas sempadan seperti  pemerdagangan orang dan hamba seks, antara lainnya. Dalam perkataan lain, mereka hanya dapat melihat masa depan yang suram,” kata Perdana Menteri.

Situasi di Myanmar, beliau berkata, tidak jauh bezanya kerana ramai
Rohingya yang ditempatkan di kem pelarian dalaman (IDP) di Rakhine.

Dr Mahathir berkata, apabila dunia menyamakan kem IDP seperti kem
tahanan terkenal di masa lampau, kerajaan Myanmar dengan segera
menafikannya.

“Malah, pihak berkuasa Myanmar menghalang akses sebahagian pegawai
PBB dan pekerja bantuan kemanusiaan. Jika Myanmar tidak mempunyai
apa-apa untuk disembunyikan, kenapa halang orang lain untuk melihat
keadaan di Rakhine? Benarkan pegawai dan pekerja bantuan ini datang
melawat, memeriksa dan membantu mereka yang tinggal di kem,” katanya.

Dr Mahathir menegaskan, Myanmar harus menunjukkan ia serius untuk  mengurangkan krisis itu dan dengan itu, penghantaran balik harus menjadi keutamaan utama.

Perdana Menteri menarik perhatian peserta acara bahawa dua percubaan
telah dibuat untuk penghantaran semula sebahagian pelarian tetapi
kedua-duanya gagal.

“Alasannya jelas. Tiada siapa yang mahu kembali, jika keselamatan mereka tidak terjamin.

“Susulan itu, Malaysia akan terus mendesak penghantaran pulang
dilakukan secara selamat, sukarela dan bermaruah,” kata Dr Mahathir.

Beliau berkata, ini hanya dapat dilakukan dengan menawarkan hak kerakyatan penuh kepada Rohingya.

Bagaimanapun, pihak berkuasa Myanmar telah memanipulasi isu Rohingya untuk menghasut ketakutan, kebencian dan keganasan.

“Sehubungan itu, idea untuk menawarkan kerakyatan tidak diterima,” katanya.

Tanpa tindakan Majlis Keselamatan, beliau berkata, pihak lain harus  menjalankan peranan mereka untuk menyelesaikan krisis ini dan membawa pelakunya ke pengadilan, sambil memuji usaha positif Pertubuhan Kerjasama Islam (OIC) dalam menangani isu Rohingya di forum antarabangsa dan keputusan untuk membawa perkara itu ke Mahkamah Keadilan Antarabangsa.

“Kami berharap negara lain akan menyokong usaha OIC bagi memastikan  pelakunya tidak terlepas dengan jenayah kejam yang telah mereka  lakukan,” katanya. – SINAR HARIAN


PENGASUH DIDAKWA DI MAHKAMAH ATAS TUDUHAN BUNUH BAYI ENAM BULAN

IPOH:  Seorang pengasuh dihadapkan ke Mahkamah Majistret di sini hari ini, atas pertuduhan membunuh seorang bayi perempuan berusia enam bulan yang di bawah jagaannya minggu lepas.

Tan Wooi Cheng, 51, mengangguk faham selepas pertuduhan terhadapnya dibacakan di hadapan Majistret S. Punitha, namun tiada pengakuan direkodkan kerana kes bunuh berada di bawah bidang kuasa Mahkamah Tinggi.

Lelaki itu didakwa membunuh Cheong Si Yu di nombor 60, Persiaran Klebang Selatan 5, Tawas Indah, Chemor, di sini pada kira-kira 12 tengah malam pada 9 Julai hingga 11 pagi, 12 Julai lepas.

Tan didakwa mengikut Seksyen 302 Kanun Keseksaan yang membawa hukuman mati atau penjara tidak kurang 30 tahun tetapi tidak melebihi 40 tahun dan jika tidak dijatuhkan hukuman mati, boleh dihukum dengan sebatan tidak kurang daripada 12 sebatan, jika sabit kesalahan.

Pendakwaan dikendalikan Timbalan Pendakwa Raya Nurul Hidayu Zakaria manakala tertuduh diwakili Peguam J. Matthews.

Matthews kemudian memohon mahkamah membenarkan anak guamnya yang menghidap penyakit Tiroid, untuk mendapatkan rawatan sewajarnya.

Mahkamah kemudian menetapkan 5 Okt sebagai tarikh sebutan semula bagi serahan laporan kimia dan bedah siasat.

Pada 15 Julai, media melaporkan seorang bayi perempuan berusia enam bulan meninggal dunia, disyaki akibat didera ketika di bawah jagaan pengasuhnya di Taman Tawas Indah, di sini.

Bayi malang itu menghembuskan nafas terakhir di Unit Rawatan Rapi Pediatrik (PICU) Hospital Raja Permaisuri Bainun, selepas dua hari berada dalam keadaan koma.–AlHijrah Online


LEBIH 2,000 MAUT AKIBAT COVID-19 DI AS

WASHINGTON: Amerika Syarikat (AS) merekodkan lebih 2,000 kematian akibat COVID-19, demikian menurut Pusat Sistem Sains dan Kejuruteraan (CSSE) Universiti Johns Hopkins.

Agensi berita Xinhua melaporkan sehingga jam 6:40 pagi waktu tempatan semalam, peta interaktif dikendalikan CSSE menunjukkan terdapat lebih 121,000 kes koronavirus di AS dengan jumlah 2,010 kematian.

New York kini
mencecah 52,000 kes diikuti oleh New Jersey dan California, masing-masing
dengan 11,124 dan 5,065 kes, demikian data terkini sistem itu.

Ekoran
peningkatan COVID-19 yang berterusan, Presiden AS Donald Trump mencadangkan
langkah kuarantin ke atas beberapa kawasan terjejas teruk.

“Sesetengah orang ingin melihat New York dikuarantin kerana ia adalah tempat paling terjejas, New York, New Jersey, mungkin satu atau dua tempat lain, beberapa bahagian Connecticut juga dikuarantin. Saya memikirkan tentang itu sekarang,” kata Trump kepada pemberita di Rumah Putih.

Gabenor New
York, Andrew Cuomo dalam wawancara dengan CNN semalam mengatakan, beliau tidak
percaya tindakan kuarantin New York adalah tindakan wajar dan menyifatkannya
“perisytiharan perang persekutuan.”

“Ia akan menjadi kekacauan dan huru-hara,” kata Cuomo yang meminta penduduk New York untuk tidak keluar rumah.

“Ia betul-betul bertentangan dengan apa yang dikatakannya, saya tidak fikir ia adalah munasabah dan saya tidak fikir ia sah mengikut undang-undang,” katanya.

Kes COVID-19 kini melebihi 650,000 di seluruh dunia dengan lebih 30,000 kematian, manakala hampir 140,000 individu telah pulih dari penyakit itu. — Terjemahan AlHijrah Online/ Zamir Akmal Zambri


LELAKI CIUM BIBIR KANAK-KANAK DITAHAN

KUALA LUMPUR: Polis menahan seorang lelaki yang juga pengasas produk kecantikan bagi membantu siasatan berhubung satu video yang tular di media sosial memaparkan seorang lelaki mencium bibir kanak-kanak lelaki.

Penolong Pengarah Bahagian Siasatan Jenayah Seksual, Wanita dan Kanak-kanak Bukit Aman (D11), Jabatan Siasatan Jenayah Bukit Aman, Asisten Komisioner Siti Kamsiah Hassan, berkata penahanan berjaya dilakukan petang semalam dan lelaki tersebut masih ditahan untuk siasatan lanjut.

“Suspek berusia 30-an itu akan disiasat di bawah Akta Kesalahan Seksual terhadap kanak-kanak 2017 berkaitan kesalahan amang seksual fizikal,” katanya kepada Sinar Harian.

Siasatan terhadap lelaki itu dibuat selepas polis menerima laporan daripada orang awam berhubung video lelaki itu mencium bibir kanak-kanak yang didakwa sebagai adik angkatnya. – AlHijrah Online


RONDAAN KETIGA TURKI, AS DI ZON SELAMAT UTARA SYRIA

ANKARA: Tentera Turki dan Amerika Syarikat (AS) hari ini
melakukan rondaan keselamatan ketiga di zon selamat di utara Syria berdekatan
sempadan Syria-Turki.

Agensi berita Anadolu yang memetik ciapan Twitter Kementerian
Pertahanan Turki berkata rondaan bersama itu bermula di timur Sungai Euphrates
dan Tal Abyad dengan penyertaan anggota tentera, kenderaan darat dan UAV
kedua-dua negara.

Pasukan keselamatan Turki dan AS merancang rondaan darat di
bandar Tal Abyad di Syria. Kedua-dua negara melakukan rondaan pertama di zon selamat itu
pada 9 September lalu.

Turki dan AS bersetuju untuk mewujudkan zon selamat di utara Syria pada 7 Ogos lalu bagi menyediakan koridor kemanusiaan untuk pelarian Syria yang ingin pulang ke wilayah konflik itu.

Kedua-dua negara juga bersetuju menubuhkan pusat operasi bersama bagi menangani ancaman keganasan di wilayah terbabit. – Terjemahan AlHijrah Online


PESAKIT AKIBAT JEREBU MENINGKAT: KP KESIHATAN

KUALA LUMPUR: Penyakit asma dan konjuntivitis akibat jerebu mencatatkan peningkatan kes di seluruh negara sepanjang tempoh 15 hingga 21 September berbanding minggu sebelumnya.

Ketua Pengarah
Kesihatan, Datuk Dr Noor Hisham Abdullah berkata, kes penyakit asma meningkat 3.5
peratus daripada 1,222 kepada 1,265 kes, manakala penyakit konjuntivitis
meningkat kepada 403 kes atau 51.4 peratus daripada 266 kes pada tempoh
berkenaan.

“Bagaimanapun penyakit jangkitan saluran pernafasan (URTI) menunjukkan penurunan sebanyak 9.6 peratus (8,258 kepada 7,465 kes), pada tempoh yang sama,” katanya dalam satu kenyataan di sini hari ini.

Dr Noor Hisham
berkata pihaknya sentiasa memantau penyakit berkaitan jerebu di 33 Fasiliti
Sentinel Jerebu dan menasihatkan orang ramai, terutama golongan berisiko tinggi
dan mereka yang mengalami penyakit seperti asma, bronkitis, radang paru-paru,
sakit jantung dan alahan mengambil langkah berjaga-jaga bagi mengurangkan kesan
kesihatan akibat jerebu.

Sehingga jam 8 pagi tadi hanya satu lokasi mencatat bacaan kualiti udara sangat tidak sihat iaitu 213 di Johan Setia, Klang, Selangor.

Kawasan Sri Aman
di Sarawak yang sebelum ini terjejas teruk dengan jerebu terus menunjukkan
penurunan kepada bacaan IPU sejak semalam dan kini merekodkan bacaan 134 (tidak
sihat) berbanding 203 (sangat tidak sihat) semalam. — BERNAMA


WARIS BERGELANG ‘PINK’, KONTAK RAPAT DIMINTA TIDAK HANTAR BARANG KEPERLUAN DI PKRC

PUTRAJAYA: Waris pesakit yang memakai gelang merah jambu (pink) diingatkan agar tidak menambah risiko jangkitan COVID-19 kepada petugas di Pusat Kuarantin dan Rawatan COVID-19 (PKRC) Bersepadu 2.0 di Taman Ekspo Pertanian Malaysia (MAEPS) Serdang dengan menghantar barangan keperluan kepada ahli keluarga masing-masing.

Teguran dibuat oleh Pegawai Jabatan Kebajikan Masyarakat (JKM), Ramacantiran M Ananthan kerana mendapati individu bergelang pink sama ada dijangkiti atau menjadi kontak rapat kes positif hadir ke PKRC MAEPS untuk menghantar barangan keperluan kepada waris yang sedang menjalani rawatan.

Mengakui tindakan sedemikian tidak bertanggungjawab dan mementingkan diri, beliau berkata, ia boleh mendedahkan petugas di pondok keselamatan MAEPS yang menerima serahan tersebut kepada risiko jangkitan kerana mereka tidak dilengkapi pakaian perlindungan diri (PPE).

“Kita faham keadaan waris, mengharapkan ahli keluarga mereka selesa dengan menyediakan barangan keperluan tetapi mereka perlu berfikir tentang 1,300 petugas di PKRC MAEPS yang menguruskan keperluan ahli keluarga mereka sedang terdedah kepada risiko, jangan menambah lagi risiko kami di sini,” katanya kepada BERNAMA di sini, hari ini.

Ramacantiran berharap waris pesakit yang positif COVID-19 atau menjalani kuarantin kerana kontak rapat tidak sesekali datang ke PKRC MAEPS untuk menghantar barangan kepada ahli keluarga mereka dan bersama-sama mengambil tanggungjawab dalam usaha mengekang penularan.

Katanya, usaha membendung jangkitan adalah tanggungjawab bersama dan jangan menyalahkan pihak yang sedang berusaha menyelamatkan nyawa dan negara kerana petugas barisan hadapan di PKRC MAEPS juga perlu melindungi keluarga mereka daripada jangkitan virus itu.

Menurut Ramacantiran, penghantaran barangan keperluan oleh waris pesakit didapati agak keterlaluan sejak kebelakangan ini dengan petugas JKM perlu menguruskan lebih 300 beg setiap hari.

“Sejak kebelakangan ini, JKM perhatikan barang yang dihantar oleh waris kepada pesakit keterlaluan dan terlalu banyak. Pesakit dirawat di PKRC MAEPS berada di sini maksimum 10 hari, namun barangan keperluan yang dihantar itu seumpama untuk kegunaan sebulan. Ada menghantar makanan dan pakaian dalam bagasi yang terlalu besar,” katanya.

Beliau berkata, anggota JKM ditugaskan untuk menerima dan menghantar barang kepada pesakit yang sebelum ini digalas polis, ini secara tidak langsung mendedahkan petugas kerana terpaksa masuk ke zon kuning untuk penyerahan barang, namun itu tidak mematahkan semangat mereka walaupun berisiko dan menjalankan tanggungjawab dengan sempurna.

Untuk mengatasi kesesakan di pondok penyerahan serta risiko penularan, pengurusan PKRC MAEPS kini hanya membenarkan tiga jenis barangan dihantar kepada pesakit oleh waris iaitu ubat-ubatan, susu dan pampers dengan waktu penghantaran daripada 8 pagi hingga 3 petang sahaja dan tidak hadir pada waktu rehat dari 1 tengah hari hingga 2 petang.

Bagaimanapun, beliau berkata, atas budi bicara, penghantaran pakaian kepada pesakit yang sehelai sepinggang dibenarkan iaitu pesakit dipindahkan dari mana-mana hospital dan Pusat Penilaian COVID-19 (CAC), peralatan dan keperluan berdasarkan kepada pertimbangan dari semasa ke semasa contohnya untuk bancuh susu memerlukan botol susu dan botol air panas.

Sementara itu, orang ramai diminta mendapatkan informasi terkini setempat yang tepat dan sahih mengenai pengoperasian PKRC MAEPS 2.0, mendapatkan panduan kepada pesakit dan waris serta mendapatkan maklumat konsisten sebagai bahan rujukan.

Laman tersebut memuat naik pelbagai maklumat berbentuk infografik bagi memudahkan orang awam membuat rujukan sekiranya mereka menjalani kuarantin di PKRC MAEPS 2.0 serta mengajukan soalan atau permasalahan yang mana maklum balas akan diberi dalam masa 24 jam.—AlHijrah Online / BERNAMA


PASANGAN SUAMI ISTERI MAUT, DUA ANAK CEDERA PARAH DALAM NAHAS DI LPT2

KUALA TERENGGANU: Sepasang suami isteri maut manakala dua anak mereka cedera parah selepas kereta yang dinaiki mereka terbabas dan terbalik di Kilometer 267.2, berhampiran susur keluar Jabor dekat Kemaman, di Lebuhraya Pantai Timur 2 (LPT2), hari ini.

Dalam kejadian kira-kira jam 4 petang itu, Mohd Riduan Mohd Yaacob, 35, dan isterinya, Zahidah Hanisah Mohamad, 35, disahkan meninggal dunia di lokasi kejadian oleh pegawai perubatan.

Dua kanak-kanak dipercayai anak pasangan berkenaan iaitu Muhammad Uwais Wafiuddin, 8, dan Raudhatul Khayra, 3, pula dilaporkan mengalami kecederaan parah.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Terengganu, berkata, pihaknya menerima panggilan berhubung kejadian itu pada jam 4.14 petang sebelum lapan anggota dengan dua buah jentera dari Balai Bomba dan Penyelamat (BBP) Cheneh digerakkan ke lokasi.

“Tiada kenderaan lain yang terlibat dalam kemalangan tersebut dan punca sebenar kemalangan masih dalam siasatan pihak berkuasa.

“Mayat mangsa telah diserahkan kepada pihak polis untuk tindakan lanjut manakala dua kanak-kanak tersebut masing-masing telah dibawa ke Hospital Kemaman dan Hospital Kuantan untuk diberi rawatan,” katanya ketika dihubungi di sini,

Menurutnya, operasi JBPM masih diteruskan untuk kerja-kerja pembersihan di lokasi kemalangan. –AlHijrah Online


Ops ketenteraan Turki bantu rakyat Syria kembali ke tanah air

KUALA LUMPUR – Operasi ketenteraan Turki di sempadan negara itu  dengan Syria merupakan sebahagian daripada pendekatan kemanusiaannya yang setakat ini menyaksikan lebih 310,000 rakyat Syria berjaya kembali  ke tanah air mereka, kata Dr Merve Safa Kavakci.

Duta Turki ke Malaysia itu berkata, memandangkan lebih 3.6 juta
“tetamu” atau orang yang tersingkir di Turki kebanyakannya berasal dari
Syria, ia menjadi sebahagian daripada tanggungjawab Turki untuk
mewujudkan kelestarian dan memastikan terdapat satu laluan yang selamat
untuk mereka pulang.

“Isunya bukan sekadar menjadi tuan rumah
kerana mereka adalah tetamu anda… sebaliknya anda perlu menyediakan
kemudahan pendidikan, keselamatan dan penjagaan kesihatan kepada mereka
sama seperti yang anda lakukan untuk rakyat anda selain memastikan agar
kesemua tetamu ini, yang tidak sabar untuk kembali ke tanah air mereka,
mempunyai tempat untuk pulang,” kata beliau dalam satu ceramah di sini
pada Isnin.

Katanya mewujudkan kelestarian dan bukan kebergantungan adalah makna sebenar pendekatan kemanusiaan.

Turki  telah menjalankan dua operasi rentas sempadan yang dikenali sebagai Euphrates Shield dan Olive Branch untuk membersihkan kawasan terbabit  daripada organisasi pengganas seperti YPG dan Daesh.

Ceramah itu,
 yang bertajuk ‘Paradigm Shift in Foreign Policy: Humanitarian Approach’
 merupakan sebahagian daripada Dialog Global Fakulti Perniagaan
Antarabangsa Azman Hashim (AHIBS) anjuran Universiti Teknologi Malaysia
(UTM).

Ia mengetengahkan perspektif Turki dalam menangani isu
kemanusiaan antarabangsa yang mencerminkan krisis kemanusiaan kompleks
yang didepani dunia hari ini dan memaksa kerajaan memikirkan semula
pendekatan dalam memenuhi keperluan kemanusiaan.

Acara itu dirasmikan Naib Canselor UTM, Prof Datuk Ir Dr Wahid Omar dan dihadiri lebih 300 orang.

Dialog
 Global AHIBS merupakan satu inisiatif selaras dengan Pelan Global UTM
2012-2020 yang direka untuk memperkukuh kedudukan universiti itu sebagai
 sebuah institusi pendidikan global serta terkemuka dan sebelum ini
menampilkan Duta Hungary, Denmark serta Gambia selain Pesuruhjaya Tinggi
 Pakistan.

Kavakci berkata dasar luar Turki dalam pendekatan
kemanusiaan, yang bermula pada tahun 2000-an, memboleh kerajaan negara
itu bukan sekadar menjaga kebajikan rakyatnya malah menghulurkan bantuan
 kepada mereka yang memerlukan dengan kesedaran bahawa “setiap nyawa
adalah berharga.”

Bagaimanapun, duta itu berkata pendekatan kemanusiaan Turki adalah proses yang berterusan dan ia bukanlah satu tugas yang mudah.

“EU
 (Kesatuan Eropah) telah berjanji untuk menghulurkan bantuan sebanyak 3
campur 3 bilion Euro namun janji itu belum ditunaikan sepenuhnya. Hanya
sejumlah 1.75 bilion Euro telah diserahkan. Bakinya tidak kunjung tiba.
UNHCR (Agensi Pelarian Pertubuhan Bangsa-Bangsa Bersatu) telah
memberikan sejumlah US$750 juta. Turki pula mengeluarkan belanja
sebanyak US$35 bilion,” kata duta itu.

Kavakci berkata menurut
laporan Bantuan Kemanusiaan Global, Turki adalah penyumbang terbesar
dengan jumlah US$8 bilion pada tahun lepas diikuti ekonomi terbesar
dunia Amerika Syarikat (US$6.68 bilion) dan Jerman (US$2.98 bilion).

“Satu
 nyawa di Kuala Lumpur adalah sama harganya dengan satu nyawa di Madrid
atau Turki. Adalah penting untuk anda mengiktiraf bahawa dunia adalah
lebih penting berbanding kuasa yang lima (lima anggota tetap Majlis
Keselamatan Pertubuhan Bangsa-Bangsa Bersatu iaitu Amerika Syarikat,
China, Britain, Rusia dan Perancis).

“Semua negara adalah berharga dan semua masalah perlu diberi perhatian,” kata beliau sambil menamatkan ceramahnya. – SINAR ONLINE


DAKWAAN RASUAH LIBATKAN PROJEK PETRONAS DISIASAT – SPRM

PUTRAJAYA:  Suruhanjaya Pencegahan Rasuah Malaysia (SPRM) sedang menjalankan siasatan berhubung dakwaan terdapat unsur rasuah bernilai RM399 juta melibatkan projek Petronas dan sebuah syarikat minyak dan gas antarabangsa di Sarawak.

SPRM dalam kenyataan hari ini mengesahkan telah membuka fail siasatan berhubung dakwaan berkenaan seperti yang disiarkan di sebuah portal baru-baru ini.

“Pihak Petronas memberikan kerjasama penuh dengan pihak SPRM,” kata suruhanjaya itu.

Laporan portal itu mendakwa Petronas dikatakan ‘memberi’ hampir RM400 juta kontrak terhadap sebuah syarikat yang sebelum ini telah diputuskan bersalah atas penglibatan rasuah di seluruh dunia.

Laporan itu turut meminta SPRM menyiasat jika ada salah laku melibatkan kepimpinan tertinggi Petronas.

SPRM berkata setakat ini pihaknya telah menemui beberapa kelemahan dalam amalan, sistem dan tatacara kerja berhubung isu berkenaan serta telah mencadangkan penambahbaikan prosedur operasi standard (SOP) sebagai langkah pencegahan.

SPRM turut menyeru mana-mana pihak yang mempunyai maklumat baharu berhubung isu berkenaan untuk tampil menyalurkan kepadanya bagi siasatan lanjut di bawah Akta SPRM 2009.–AlHijrah Online


TIGA BERANAK MAUT TRELER TERBABAS

GOPENG: Tiga beranak maut selepas treler muatan simen yang dinaiki mereka terbabas di Jalan Lama Kota Bharu, Gopeng, malam tadi.

Dalam kejadian kira-kira pukul 10 malam itu, mangsa yang maut ialah pemandu treler Hafize Nizam Ali Supian berusia 30 tahun dan dua anaknya Muhammad Afeef Rafiqie, sembilan tahun serta Arrian Nuh Nizam enam tahun.

Ketua Polis Daerah Kampar, Superintendan Hasron Nazri Hashim berkata, siasatan awal mendapati kemalangan berlaku apabila treler yang dipandu mangsa dari arah Kota Bharu menghala ke arah Malim Nawar terbabas.

“Treler itu dipercayai terbabas di lorong kiri dan melanggar tiang elektrik dan juga besi penghadang jalan sebelah kiri jalan.

“Susulan itu ketiga-tiga mangsa tersepit dengan kecederaan parah dan maut di tempat kejadian,” katanya.

Hasron berkata, pasukan penyelamat dari Balai Bomba dan Penyelamat (BBP) Gopeng serta Kampar mengambil masa selama lima jam untuk mengeluarkan semua mangsa.

Ujar beliau, kes diklasifkasikan di bawah Seksyen 41 (1) Akta Pengangkutan Jalan 1987 serta siasatan lanjut diteruskan.

Katanya, bedah siasat dijalankan di Unit Forensik Hospital Kampar bermula jam 5 hingga 7 pagi. — AlHijrah Online / Hamimah Hamid


POLIS BUKA KERTAS SIASATAN KERANA ‘FATWA’ DIKELUARKAN MUHYIDDIN

KUALA LUMPUR: Polis Diraja Malaysia (PDRM) membuka kertas siasatan terhadap Tan Sri Muhyiddin Yassin yang didakwa mengeluarkan kenyataan bahawa haram mengundi calon Pakatan Harapan (PH) Suhaizan Kaiat pada Pilihan Raya Kecil (PRK) Parlimen Pulai, Sabtu ini.

Ketua Polis Negara Tan Sri Razarudin Husain berkata siasatan terhadap Pengerusi Perikatan Nasional (PN) itu dilakukan mengikut Seksyen 505 (b) Kanun Keseksaan kerana mengeluarkan kenyataan yang menimbulkan ketakutan dan kegentaran awam dan Seksyen 233 Akta Komunikasi Multimedia 1998.

Beliau berkata PDRM menerima satu laporan mengenai kenyataan Muhyiddin itu yang dibuat di sebuah balai polis di sini dan siasatan dijalankan oleh Unit Siasatan Jenayah Terkelas Jabatan Siasatan Jenayah Bukit Aman.

“Tindakan selanjutnya polis akan mengambil keterangan beliau (Muhyiddin) dalam masa terdekat,” katanya kepada Bernama hari ini.

Sabtu lepas, Ahli Parlimen Pagoh itu semasa Ceramah Perdana di Dataran Utama Kempas di Johor Bahru, didakwa mengeluarkan kenyataan bahawa “haram memberikan undi kepada Suhaizan.”

PRK bagi kerusi Parlimen Pulai dan Dewan Undangan Negeri (DUN) Simpang Jeram diadakan susulan kekosongan luar jangka berikutan kematian penyandangnya Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas.

Suruhanjaya Pilihan Raya (SPR) menetapkan pengundian awal pada 5 Sept dan hari mengundi pada 9 Sept ini. — AlHijrah Online


POLIS RAKAM PERCAKAPAN EBIT LEW, BANTU SIASATAN KES GANGGUAN SEKSUAL

KUALA LUMPUR: Polis Diraja Malaysia (PDRM) mengesahkan telah merakam percakapan pendakwah, Ebit Irawan Ibrahim Lew (Ebit Lew) bagi membantu siasatan kes gangguan seksual.

Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata kes tersebut disiasat di bawah Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 dan Seksyen 233 Akta Komunikasi dan Multimedia 1998.

“Siasatan akan diteruskan sehingga pihak polis berpuas hati untuk merujuk kes ini kepada Jabatan Peguam Negara bagi mendapat nasihat dan arahan lanjut,” katanya dalam satu kenyataan hari ini.

PDRM meminta semua pihak untuk tidak membuat sebarang spekulasi dan provokasi bagi memastikan kes ini dapat disiasat dengan telus.

“Orang ramai juga dinasihatkan untuk tidak membuat sebarang penyebaran apa-apa bahan yang boleh menjejaskan siasatan pihak polis,” katanya.–AlHijrah Online


YAPIEM SANTUNI B40, AGIH BANTUAN MAKANAN

KUALA LUMPUR : Yayasan Pembangunan Ekonomi Islam Malaysia (Yapeim) menyahut seruan negara rahmah dengan menyampaikan sumbangan di 17 kawasan PPRT Bandar Tun Razak di sini.

Pengarah Kanan Pengurusan Dana Infaq dan Pembangunan Sosio Ekonomi Yapiem, Mohammad Zamri Zakaria berkata, sumbangan disampaikan berupa barangan keperluan harian.

“Kita menyampaikan makanan asas iaitu makanan kering kepada penduduk di kawasan ini yang mana diagihkan kepada 17 kawasan. Setiap kawasan terbahagi kepada 28 penerima.

“Agihan ini kita menyasarkan kepada golongan B40 yang mana mendapat kerjasama daripada Gabungan Penduduk Perumahan Awam dan PPRT Dewan Bandaraya Kuala Lumpur (DBKL) di kawasan ini,” katanya.

Beliau berkata demikian selepas program food bank Yapeim 1.0 di Dewan Persatuan Penduduk Perumahan Sri Kota di sini hari ini.

Katanya, program itu diadakan bagi menyahut dan memenuhi gagasan rahmah iaitu pentadbiran Islam persekutuan pada hari ini.

“Yapeim sebagai sebuah badan yang mempunyai tabung amanah yang mana disumbangkan orang ramai, kita melaksanakan amal jariah dengan agihkan dan sampaikan dalam bentuk food bank ini.

“Selain itu dengan program yang diadakan ini, kita juga dapat turun ke lapangan selain beramah mesra bersama dengan penerima,” katanya.

Menurutnya, program itu merupakan pertama kali diadakan pihak Yapeim di Kuala Lumpur.

“Bagi Kuala Lumpur ini pertama kali diadakan manakala di negeri lain sudah beberapa kali, bagi program pengagihan food bank ini, kita mempunyai 78 lokasi yang akan diagihkan.

“Insya-ALLAH, selain tempat ini ada beberapa lagi tempat lain yang mana akan berlangsung bermula hari ini sehingga April tahun hadapan,” katanya. — SINAR HARIAN


EMPAT KANAK-KANAK CEDERA BAKAR MERCUN YANG DIUBAH SUAI

KUALA TERENGGANU: Empat kanak-kanak cedera akibat terkena letupan mercun yang diubah suai dalam kejadian di Kuala Nerus, Selasa lepas.

Ketua Polis Daerah Kuala Terengganu ACP Abdul Rahim Md Din berkata dalam kejadian pada kira-kira 8.30 malam itu, seorang daripada mangsa cedera di bahagian mata manakala tiga rakannya cedera di badan, ketika membakar mercun di kawasan rumah seorang daripada mangsa.

“Tiga daripada mangsa yang berusia antara lapan hingga 13 tahun itu dirawat sebagai pesakit luar di Hospital Sultanah Nur Zahirah (HSNZ) manakala mangsa yang cedera di mata dimasukkan ke dalam wad untuk rawatan lanjut,” katanya dalam kenyataan hari ini.

Abdul Rahim berkata kes disiasat mengikut Seksyen 8 Akta Bahan Letupan 1957 yang memperuntukkan hukuman penjara sehingga tujuh tahun atau didenda RM10,000 atau kedua-duanya, jika sabit kesalahan.

Selain itu siasatan juga melibatkan Seksyen 31(1)(a) Akta Kanak-Kanak 2001 iaitu kesalahan mengabaikan kanak-kanak yang membawa kepada hukuman denda tidak lebih RM20,000 atau penjara tidak lebih 10 tahun atau kedua-duanya.

Susulan itu, beliau mengingatkan orang ramai terutamanya ibu bapa supaya sentiasa mengawasi dan memantau segala aktiviti anak-anak di bawah umur ketika bermain mercun atau bunga api.

Menurut Abdul Rahim pengabaian ke atas kanak-kanak adalah satu kesalahan yang membolehkan tindakan undang-undang diambil terhadap ibu bapa sekiranya berlaku kejadian yang tidak diingini.

“Selain itu polis mempunyai skuad khas yang memantau penjualan bunga api dan mercun tanpa lesen di setiap daerah,” katanya. –AlHijrah Online


SENARAI TIMBALAN MENTERI DIUMUM MALAM INI – PM

KUALA LUMPUR: Perdana Menteri Datuk Seri Anwar Ibrahim akan mengumumkan senarai nama timbalan menteri pada malam ini.

Anwar berkata beliau akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada petang ini bagi mempersembahkan senarai nama berkenaan.

“Saya akan menghadap Yang di-Pertuan Tuanku (Agong) pada petang ini dan Insya-Allah pada 8.15 malam kita umumkan nama-nama timbalan menteri,” katanya kepada pemberita selepas menunaikan solat Jumaat di Masjid Jamek Kampung Baru di sini hari ini.

Anwar berkata demikian ketika ditanya sama ada beliau akan menghadap Yang di-Pertuan Agong pada petang ini.

Media melaporkan Anwar dijadual menghadap Al-Sultan Abdullah pada petang ini bagi memaklumkan senarai timbalan menteri yang bakal dilantik menyertai pentadbiran Kerajaan Perpaduan yang diterajuinya.–AlHijrah Online


200 PEKERJA PELANTAR MINYAK PETRONAS TERKANDAS DI PERAIRAN MYANMAR

KUALA LUMPUR: Kira-kira 200 pekerja pelantar minyak milik Petronas di Laut Andaman, Myanmar dipercayai terkandas sejak rampasan kuasa tentera di negara tersebut awal minggu ini.

Memetik laporan Mingguan Malaysia, pekerja di pelantar minyak tersebut terputus hubungan dengan darat dan Kedutaan Malaysia sejak Isnin lalu.

Salah seorang pekerja yang pernah berada di pelantar tersebut selama empat bulan meluahkan kebimbangan terhadap bekalan makanan dan gas yang semakin berkurangan dan dijangka hanya mampu bertahan sehingga 10 atau 11 Februari ini.

Perkhidmatan helikopter yang digunakan untuk membawa pekerja pelantar tersebut juga dilapor di bawah kawalan junta tentera ketika ini.

“Tiada helikopter ketika ini; kami percaya ia kini dikawal junta. Kami tidak pasti apa yang berlaku di sana ketika ini,” kata pekerja berkenaan.

Dilaporkan pekerja kebiasaannya berada di pelantar tersebut selama 40 hari namun dipanjangkan sejak pandemik COVID-19.

Penggantian petugas di pelantar terbabit juga dilapor tidak dapat dilakukan ketika ini ekoran rampasan kuasa tentera Myanmar selain isu visa.

Pada Isnin lalu Pemimpin Liga Demokrasi Kebangsaan (NLD) Aung San Suu Kyi ditahan tentera Myanmar atas dakwaan penipuan ketika pilihan raya umum tahun lalu.

Susulan penahanan itu darurat diumumkan oleh tentera Myanmar. – AlHijrah Online


HDC SEDIA DAN KOMITED BEKERJASAMA REALISASI USAHA SINERGI PENSIJILAN HALAL

KUALA LUMPUR: Halal Development Corporation Bhd (HDC) bersedia dan komited untuk bekerjasama dengan pihak-pihak yang bertanggungjawab dalam merealisasikan usaha sinergi  pensijilan halal dan promosi perdagangan yang lebih mampan dan menyeluruh.

Pengerusi HDC Khairul Azwan Harun yakin sinergi yang lebih menyeluruh di antara agensi-agensi yang bertanggungjawab dalam industri halal ini dapat melahirkan hasil yang boleh menjamin kedudukan Malaysia untuk mengungguli pensijilan halal global di posisi nombor satu.

“Kita mahu mengekalkan kedudukan tersebut dan sinergi itu sangat diperlukan. Banyak peluang yang kita mahu pelopori dan kita perlu cari penyelesaian supaya budaya bekerja secara silo itu dapat kita ketepikan.

“Kita perlu kembali bersama untuk pastikan objektif Pelan Induk Industri Halal (HIMP) 2030 ini akan dapat kita capai bersama menjelang tahun 2030,” katanya kepada Bernama di Pameran Halal Antarabangsa Malaysia (MIHAS) 2023 hari ini.

Semalam, Perdana Menteri Datuk Seri Anwar Ibrahim berkata semua jabatan dan agensi berkaitan akan diselaras di bawah satu jawatankuasa Kabinet yang akan diterajui Timbalan Perdana Menteri Datuk Seri Dr Ahmad Zahid Hamidi bagi memperkasa aspek pensijilan dan industri halal negara ke peringkat lebih kompetitif.

Selain itu, Khairul juga berkata HDC akan mencari idea-idea baharu yang melibatkan teknologi dan inovasi bagi memudahkan pengurusan proses pensijilan halal.

Katanya pihak HDC yang diberi mandat untuk meningkatkan nilai eksport halal Malaysia yakin dapat mencapai sasaran sebanyak RM63 bilion menjelang 2025 atau melebihi jumlah yang disasarkan itu.

Beliau juga berkata HDC mampu menawarkan perkhidmatan pensijilan bukan sahaja kepada syarikat Malaysia tetapi meluaskannya kepada syarikat asing untuk diperakui bagi mengekalkan integriti proses halal dari ladang ke hidangan dan meningkatkan bilangan syarikat pensijilan halal global yang mematuhi piawaian Malaysia.

Agensi itu juga telah menandatangani memorandum persefahaman (MoU) dan memorandum kerjasama (MoC) dengan beberapa pihak berkepentingan dalam industri halal untuk memperluas ekosistem halal melalui bidang kerjasama dalam skop HIMP 2030.

HDC menandatangani MoU dengan Perbadanan Pembangunan Pertanian Negeri Perak (SADC Perak) untuk membantu membangunkan Taman Perindustrian Halal Perak menjadi infrastruktur bersepadu yang berkualiti tinggi berdasarkan garis panduan pembangunan taman perindustrian halal HDC.

“Inisiatif ini akan selaras dengan usaha negara bagi meningkatkan nilai pelaburan dalam ekonomi halal,” katanya dalam satu kenyataan.

Selain itu, HDC juga bekerjasama dengan SME Bank untuk mewujudkan inisiatif pembinaan kapasiti perusahaan kecil dan sederhana (PKS) dari segi keusahawanan dan pensijilan halal serta meneroka peluang untuk pasaran eksport dan pengantarabangsaan bagi PKS.

HDC juga turut menandatangani MoC dengan Felcra Education Services Sdn Bhd untuk menjalin perkongsian dalam menyediakan perkhidmatan bagi pembelajaran dan pengajaran, latihan dan kemahiran, perkongsian kepakaran, kemudahan, maklumat dan bengkel.

Kerjasama itu juga akan meliputi mana-mana projek lain yang akan dikenal pasti dan dipersetujui bersama oleh kedua-dua pihak, termasuk memperkasakan bidang halal dalam bentuk akademik dan bukan akademik sehingga ke peringkat global.

Majlis pertukaran MoU dan MoC itu disaksikan oleh Ahmad Zahid di MIHAS 2023. — AlHijrah Online


JORDAN GESA KOMUNITI DUNIA SOKONG PALESTIN

AMMAN: Presiden Dewan Senat Jordan, Faisal Fayez menggesa komuniti antarabangsa untuk bersama-sama memikul tanggungjawab menyokong perjuangan rakyat Palestin membentuk negara berdaulat di tanah mereka, demikian laporan agensi berita Xinhua.

Memetik agensi berita tempatan Petra, Fayez dilaporkan berkata demikian dalam ulang tahun ke-102 Deklarasi Balfour yang ditandatangani British pada 2 November 1917 yang menyokong penubuhan negara Yahudi di tanah Palestin.

“Penjajahan Palestin, yang paling lama di dunia, tidak lagi boleh diterima,” kata Fayez.

Ahli Parlimen Jordan, Yahya al-Saud turut menggesa institusi serantau dan antarabangsa untuk menguatkan sokongan kepada Palestin.

Warga Palestin kita berdepan dilema akibat tindakan Israel yang mahu mengyahudikan Baitulmaqdis Timur. — Terjemahan AlHijrah Online


JAIS BENARKAN SOLAT JUMAAT, FARDU IKUT JUMLAH DITETAPKAN

SHAH ALAM: Jabatan Agama Islam Selangor (JAIS) mengumumkan ketetapan baru bilangan jemaah solat Jumaat dan solat lima waktu di masjid dan surau seluruh Selangor.

Pengarah JAIS Mohd Shahzihan Ahmad berkata penetapan baru jumlah jemaah itu dibuat susulan titah Sultan Selangor Sultan Sharafuddin Idris Shah supaya had jemaah di masjid dan surau di Selangor dinaikkan.

Jumlah jemaah yang ditetapkan adalah seperti berikut :

“Berikutan peningkatan jumlah jemaah terbaharu ini, Sultan Selangor turut menitahkan agar program-program pengimarahan diperluaskan bagi memastikan peranan masjid dan surau sebagai pusat ilmu Islam dan pusat komuniti ummah kembali berfungsi,” katanya.

Selain kebenaran meneruskan program pengimarahan, pihak pentadbir masjid dan surau dibenarkan melaksanakan program forum,diskusi,ceramah perdana, Kelas Pengajian Bersijil, Kelas Al-Quran dan Fardu Ain (KAFA), aktiviti kursus dan latihan.

Selain itu, katanya sebagai usaha menggerakkan semula pendapatan masjid dan surau serta penjanaan ekonomi bagi ahli-ahli kariah, pihak pentadbir masjid, surau dan musolla juga dibenarkan mengaktifkan kembali operasi kios, koperasi, lot gerai dan aktiviti penjanaan ekonomi yang lain.

Semua masjid dan surau turut dibenarkan melaksanakan majlis akad nikah, pengurusan jenazah bukan COVID-19, pelaksanaan mesyuarat berkaitan pengurusan masjid dan surau, serta jamuan selepas program pengimarahan.

Pentadbir masjid dan surau solat Jumaat dikehendaki melaksanakan program disinfeksi berkala dengan menggunakan dana sedia ada sebagai langkah pencegahan penularan COVID-19.

“Pentadbir masjid, surau dan musolla hendaklah memaklumkan segera kepada Pejabat Agama Islam Daerah jika didapati berlaku sebarang penularan kes COVID-19 di masjid, surau atau musala masing-masing bagi mengenal pasti langkah-langkah kawalan,” katanya.

Ujarnya, mana-mana pegawai dan jawatankuasa masjid, surau dan musolla yang belum mengambil suntikan vaksin lengkap dilarang terlibat dalam apa jua pengendalian solat Jumaat dan solat fardu serta aktiviti pengimarahan yang dijalankan. – AlHijrah Online


TUN MAHATHIR LETAK JAWATAN PM, BERSATU KELUAR PH

KUALA LUMPUR: Tun Dr Mahathir Mohamad hari ini meletak jawatan sebagai Perdana Menteri dan Pengerusi Parti Pribumi Bersatu Malaysia (BERSATU), demikian menurut dua kenyataan berasingan hari ini.

“Tun Dr Mahathir telah menghantar surat peletakan jawatan sebagai Perdana Menteri Malaysia hari ini.

“Surat tersebut telah dihantar kepada YDP Agong pada jam 1 tengah hari,” kata kenyataan Pejabat Perdana Menteri di sini hari ini.

Dr Mahathir juga menghantar surat peletakan jawatan sebagai Pengerusi BERSATU hari ini.

Dalam kenyataan berasingan, Presiden BERSATU, Tan Sri Muhyiddin Yassin berkata Majlis Pimpinan Tertinggi BERSATU dalam mesyuarat khas semalam, membuat keputusan keluar dari Pakatan Harapan.

“Semua Ahli Dewan Rakyat dari parti BERSATU juga dengan ini keluar Pakatan Harapan.

“Semua mereka telah menandatangani Akuan Bersumpah untuk terus menyokong dan memberi kepercayaan kepada YAB Tun Dr Mahathir Mohamad sebagai Perdana Menteri Malaysia,” kata Muhyiddin dalam kenyataan yang dimuatnaik ke Facebook beliau hari ini.

Muhyiddin menegaskan keputusan itu dibuat dengan mengambil kira perkembangan politik semasa dan masa depån negara.

Sementara itu, Ahli Parlimen Gombak Datuk Seri Azmin Ali mengisytihar keluar dari Parti Keadilan Rakyat, bersama-sama dengan 10 wakil rakyat PKR yang lain. — AlHijrah Online


SYARIKAT PENGELOLA HAJI SEDIA PULANGKAN WANG BAYARAN KEPADA BAKAL JEMAAH

SHAH ALAM: Syarikat pengelola haji dan umrah di bawah lesen Lembaga Tabung Haji dan Majlis Kawal Selia Umrah, Zahafiz Travel and Tours Sdn Bhd pihaknya bersedia untuk memulangkan kembali wang yang dibayar pelanggannya untuk musim haji tahun ini.

Perkara itu diumumkan Pengarah Urusannya, Datuk Seri Zainal Abidin Yusof yang prihatin dengan nasib bakal jemaah haji musim ini selepas kerajaan mengumumkan penangguhan ibadah haji baru-baru ini.

“Kita akan pulangkan kembali wang yang telah dibayar. Kita tidak mahu simpan duit mereka takut nanti jadi fitnah,” katanya ketika ditemui AlHijrah Online di Wisma Zahafiz Travel and Tours Sdn Bhd siang tadi.

Zainal berkata agensi miliknya tidak mempunyai sebarang  syarat tersembunyi berkenaan bayaran pakej haji yang diambil oleh pelanggannya.

Mengulas isu pajakan hotel bagi jemaah di Arab Saudi, beliau berharap dapat bersemuka dengan kerajaan negara itu secepat mungkin bagi membincangkan status wang deposit yang dibayar.

“Kita tidak tahu lagi status wang deposit tersebut kerana kerajaan baru sahaja mengumumkan keputusan tersebut, namun kami akan berunding dengan kerajaan Arab Saudi jika boleh wang tersebut digunakan untuk musim haji tahun hadapan atau tidak.

“Walaubagaimanapun, jika duit tersebut tidak akan dipulangkan semula dan tidak dibawa ke tahun hadapan, saya redha dengan ujian ini.” katanya. — AlHijrah Online / Nur Hanisa Hasanuddin.


AHLI PERNIAGAAN BERDEPAN HUKUMAN MATI DISEBABKAN KEMATIAN PENGAWAL KESELAMATAN

IPOH: Seorang penyewa sebuah kondominium yang menyerang pengawal keselamatan pada Disember 2020, berdepan hukuman gantung sampai mati atas pertuduhan membunuh selepas mangsa terlibat meninggal dunia pada 27 Ogos lalu.

Tertuduh, Ahmad Noor Azhar Muhammad, 33, dihadapkan semula ke Mahkamah Majistret, di sini, hari ini, di bawah Seksyen 302 Kanun Keseksaan yang memperuntukkan hukuman mati mandatori jika sabit kesalahan.

Bagaimanapun, tiada pengakuan direkodkan daripada tertuduh selepas pertuduhan dibacakan di hadapan Majistret Noor Azreen Liyana Mohd Darus.

Menurut pertuduhan baharu itu, tertuduh didakwa membunuh mangsa, S. Thava Sagayam, 64, di Tingkat 7, Menara Majestic, di sini, antara jam 8 pagi hingga 9.30 pagi pada 29 Disember 2020.

Sebelum ini tertuduh yang juga ahli perniagaan didakwa pada 6 Januari lalu di bawah Seksyeh 335 Kanun Keseksaan iaitu sengaja mendatangkan kecederaan parah.

Kes tersebut dijadualkan untuk sebutan semula hari ini namun mahkamah membenarkan pihak pendakwaan menarik balik dan melepaskan tanpa membebaskan tertuduh daripada pertuduhan asal.—AlHijrah Online


JOHAN CEO BAHARU TABUNG HAJI

KUALA LUMPUR, 30 Jun – Lembaga Tabung Haji melantik Datuk Johan Abdullah sebagai Pengarah Urusan Kumpulan dan Ketua Pegawai Eksekutif (CEO) berkuat kuasa 1 Julai.

Tabung Haji dalam satu kenyataan hari ini berkata Johan menggantikan Tan Sri Ismee Ismail yang menamatkan perkhidmatannya pada akhir bulan Jun selepas berkhidmat lebih sedekad menganggotai lembaga pengarah.

Johan memiliki Ijazah Sarjana Pentadbiran Perniagaan (Kewangan) dari Morehead State University dan ijazah dalam Pentadbiran Perniagaan (Kewangan) dari Eastern Michigan University.

Sebelum menyertai Tabung Haji sebagai Timbalan Pengarah Urusan Kumpulan dan CEO pada 15 Jan tahun lepas, beliau berkhidmat sebagai Pengarah urusan dan CEO BIMB Holdings Bhd sejak Mei 2008.

Beliau juga pernah memegang beberapa jawatan kanan di Bursa Malaysia Bhd dan memiliki pengalaman luas dalam bidang kewangan korporat, pasaran modal dan kewangan Islam.

BERNAMA


160 PETUGAS HAJI MALAYSIA TERMASUK DUA KREW TV ALHIJRAH BERLEPAS KE TANAH SUCI

KUALA LUMPUR: Seramai 160 petugas haji Lembaga Tabung Haji (TH) musim haji 1444H/2023M termasuk dua kakitangan TV AlHijrah berlepas ke tanah suci hari ini bagi membuat persediaan awal untuk menyantuni jemaah haji Malaysia.

Petugas haji yang berangkat pada hari ini terdiri daripada petugas kebajikan, perubatan, beberapa agensi luar serta media.

Sementara itu Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman berkata seramai 670 petugas haji akan digerakkan secara berperingkat ke Arab Saudi bagi menjayakan perjalanan operasi ibadah haji tahun ini.

Beliau berkata daripada keseluruhan petugas haji, 340 daripadanya adalah petugas kebajikan, petugas perubatan (296) manakala baki 34 petugas lagi adalah daripada agensi luar seperti Jabatan Pendaftaran Negara, Jabatan Kebajikan Masyarakat serta media tempatan.

“Semua petugas digerakkan secara berperingkat menerusi beberapa siri penerbangan sepanjang fasa pertama operasi haji tahun ini,” katanya kepada pemberita pada majlis pelepasan 160 petugas haji termasuk media ke tanah suci di sini hari ini.

Penerbangan pertama jemaah haji negara akan bermula pada 21 Mei ini manakala penerbangan pulang terakhir adalah pada 1 Ogos depan. – AlHijrah Online


TINDAKAN TEGAS TERHADAP RESTORAN BUKAN ISLAM GUNA AYAT AL-QURAN

PUTRAJAYA: Tindakan tegas akan diambil kepada pengusaha restoran bukan Islam yang mempergunakan ayat Al-Quran bagi tujuan menarik pelanggan muslim.

Menteri di Jabatan Perdana Menteri, Datuk Seri Dr. Mujahid
Yusof Rawa berkata, pihaknya melalui Jabatan Kemajuan Islam Malaysia (JAKIM)
dan Kementerian Perdagangan Dalam Negeri Dan Hal Ehwal Pengguna (KPDNHEP) akan
menangani masalah berkenaan berdasarkan pemantauan dan maklumat daripada aduan
orang ramai.

“Kita pantau. Akan ada tindakan bersesuaian bersama KPDNHEP
dan laporan orang ramai. Kita ada penguatkuasa untuk dengar aduan. Kita bertindak
selepas dapat fakta jelas. Kita bertindak bersama kementerian lain.”

Penipuan seumpama ini dikatakan telah lama berlaku dalam
kalangan pengusaha restoran India yang mengaburi mata pengguna dengan
meletakkan tulisan Allah dan Muhammad serta ayat Al-Quran.

Baru-baru ini tular di laman sosial insiden seorang pekerja
restoran di Seksyen 25 Shah Alam ditampar selepas menegur perokok di premis
berkenaan.

Susulan insiden itu, status sebenar pemilik restoran terbabit terbongkar. Hasil pemeriksaan merujuk kepada Suruhanjaya Syarikat Malaysia (SSM) di premis itu turut mendapati ia dimiliki dua pemilik yang beragama Islam dan Hindu.

Restoran berkenaan kemudiannya dikenal pasti tidak mendapat Sijil Pengesahan Halal Malaysia (SPHM).

Lebih buruk, daging kambing yang didapati di premis berkenaan juga didapati diperoleh daripada pembekal yang tiada sijil halal SPHM sah.


BEKAS HAKIM, ANGGOTA POLIS DIDAKWA MINTA RASUAH LEPASKAN KES KHALWAT

IPOH: Seorang bekas hakim dan seorang anggota polis didakwa di Mahkamah Sesyen di sini hari ini atas pertuduhan rasuah RM4,000 untuk melepaskan seorang lelaki berkaitan kes khalwat pada 2019.

Bekas hakim Mahkamah Syariah, Burhanuddin Ismi Adam, 43, dan Lans Koperal Muhamad Hamri Ayob, 34, bagaimanapun mengaku tidak bersalah.

Muhamad Hamri didakwa meminta bagi pihak Burhanuddin Ismi suapan iaitu wang sebanyak RM4,000 daripada seorang lelaki sebagai dorongan untuk Burhanuddin Ismi membuat keputusan melepaskan kes khalwat yang memihak kepada lelaki itu di bawah Seksyen 54(1) (2) Enakmen Jenayah Syariah Perak 1992.

Perbuatan itu didakwa dilakukan di sebuah restoran, Jalan Kuala Kangsar, Taman Tasek Mutiara di sini pada kira-kira 5.30 petang 10 Sept 2019.

Pertuduhan mengikut Seksyen 28(1)(c) Akta Suruhanjaya Pencegahan Rasuah Malaysia (SPRM) 2009, dibaca bersama Seksyen 16(a)(B) akta sama dan boleh dihukum di bawah Seksyen 24(1) akta itu yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000 atau mana-mana lebih tinggi jika sabit kesalahan.

Burhanuddin Ismi pula didakwa menerima suapan sebanyak RM4,000 daripada lelaki itu sebagai dorongan untuk membuat keputusan melepaskan kes khalwat yang memihak kepada lelaki tersebut di bawah seksyen sama.

Perbuatan itu dilakukan di sebuah restoran di Desa Chemor Saujana di sini pada kira-kira 11.30 malam hari sama.

Pertuduhan itu dikemukakan mengikut Seksyen 16(a)(B) Akta SPRM 2009 dan boleh dihukum di bawah Seksyen 24(1) Akta yang sama.

Pendakwaan dikendalikan Timbalan Pendakwa Raya Maziyah Mansor manakala kedua-dua tertuduh tidak diwakili peguam.

Burhanuddin Ismi yang merupakan bapa kepada tiga anak dan Muhamad Hamri bapa kepada empat anak memohon jaminan minimum dikenakan ke atas mereka.

Hakim Ahmad Kamar Jamaludin membenarkan jaminan sebanyak RM10,000 ke atas setiap tertuduh dengan seorang penjamin.

Mahkamah menetapkan 19 Jun untuk sebutan semula kes.–AlHijrah Online


RUMAH TERBUKA MALAYSIA MADANI UNTUK RAKYAT, BUKAN PEMBAZIRAN – PM ANWAR

KUALA LUMPUR: Datuk Seri Anwar Ibrahim menempelak dakwaan yang mengatakan bahawa penganjuran majlis Rumah Terbuka Malaysia MADANI sempena Aidilfitri di enam negeri sebagai pembaziran mahupun tindakan ‘menunggang agama’.

Perdana Menteri berkata program itu bukan dilaksanakan atas kapasiti peribadi, sebaliknya dianjurkan kerajaan sebagai usaha mendampingi dan menyantuni rakyat.

“Kerajaan di mana-mana pun akan buat (majlis rumah terbuka), bukan membazir kerana kita beri makan kepada rakyat. Bagi saya ia tidak membazir.

“Kalau buat atas kapasiti peribadi termasuk keluarga, wajarlah guna wang dari poket sendiri, tetapi ini (anjuran) kerajaan untuk rakyat dan (perbelanjaan) jauh lebih murah (jika) buat di Alor Setar, Kedah berbanding di Putrajaya,” katanya.

Beliau berkata demikian kepada pemberita selepas menunaikan solat Jumaat di Masjid Jaminul Ehsan, Kampung Kubu Gajah di Sungai Buloh di sini yang turut dihadiri Menteri Besar Selangor Datuk Seri Amirudin Shari.

Sebelum ini, Perikatan Nasional (PN) mempertikaikan penganjuran Majlis Rumah Terbuka Malaysia MADANI bersama Perdana Menteri di enam negeri yang disifatkan sebagai keterlaluan.

Majlis rumah terbuka sempena Aidilfitri akan diadakan di Kedah, Selangor, Negeri Sembilan, Pulau Pinang, Kelantan dan Terengganu, dengan Kedah menjadi lokasi pertama esok.

Ditanya mengenai dakwaan Datuk Seri Muhammad Sanusi Md Nor tidak dijemput ke majlis yang berlangung esok, Anwar berkata beliau difahamkan pihak penganjur sudah menghantar jemputan kepada Menteri Besar Kedah itu.

“Saya difahamkan (Muhammad Sanusi) dijemput…Tuanku (Sultan Kedah Al-Aminul Karim Sultan Sallehuddin Sultan Badlishah) akan berangkat (esok), jadi MB (Menteri Besar) pun dijemput,” katanya.

Sementara itu, Anwar berkata persiapan Rumah Terbuka Malaysia MADANI di Kedah yang akan berlangsung di Hotel Raia, Alor Setar esok amat baik, dan beliau dijadualkan meninjau persiapan akhir majlis berkenaan petang ini. –AlHijrah Online


WANITA WARGA EMAS OKU MAUT DALAM KEBAKARAN

IPOH: Seorang wanita warga emas maut manakala kakaknya cedera dalam kebakaran sebuah rumah di Kampung Teluk, Kerian awal pagi tadi.

Ketua Balai Bomba dan Penyelamat Bagan Serai Ahmad Noor Syamsi Zainoldin berkata pihaknya menerima panggilan mengenai kejadian melibatkan dua beradik Orang Kurang Upaya (OKU) itu pada 5.42 pagi.

Menurutnya, mangsa yang maut dikenali sebagai Tan Ah Nya, 69, dan hanya tinggal berdua di rumah berkenaan bersama kakaknya Tan Boy Soo, 74.

“Kebakaran melibatkan sebuah rumah (yang terbakar) sebanyak 20 peratus dan wanita itu disahkan maut oleh pihak perubatan di lokasi kejadian,” katanya ketika dihubungi Bernama di sini hari ini.

Beliau berkata anggota dari Balai Bomba dan Penyelamat Bagan Serai dibantu pasukan dari Kuala Kurau membuat pemadaman sisa kebakaran sepenuhnya dan menyerahkan mangsa kepada pihak polis untuk tindakan lanjut manakala operasi tamat pukul 7.30 pagi.–AlHijrah Online


NOR AQILAH MULA SEDAR, BERI REAKSI

GEORGETOWN: Nor Aqilah Mohd Safwan, satu-satunya mangsa yang terselamat dalam insiden kebocoran gas karbon monoksida dalam sebuah kereta yang diparkir di sebuah stesen minyak, lapan hari lalu telah sedar daripada koma, petang semalam.

Dia mula memberikan reaksi dan mengenali anggota keluarga yang melawatnya.

Memetik Sinar Online, Ketua Polis Daerah Seberang Perai Tengah (SPT), Asisten Komisioner Shafee Abdul Samad berkata, Nor Aqilah, 21, sebelum ini dikomakan untuk tujuan rawatan di unit rawatan rapi (ICU) Hospital Angkatan Tentera Tuanku Mizan di Kuala Lumpur.

“Aqilah sudah sedar daripada koma dan mengangguk kepala tanda kenal ahli keluarga yang datang melawat.”

Keadaan Aqilah juga stabil sewaktu sedar namun masih dalam pemantauan rapi pasukan perubatan hospital.

Dalam kejadian minggu lalu, tiga daripada empat pelajar sebuah kolej perubatan swasta di Batu Caves maut dipercayai akibat keracunan karbon monoksida apabila mereka tertidur semasa berehat di dalam kereta dengan cermin tingkap tertutup. – AlHijrah Online / Ardi Herman Mohd Mardzi


Iktiraf UEC: Masih terlalu awal, perlu perbincangan teliti

SHAH ALAM – Semua keputusan melibatkan pengiktirafan Sijil Kelayakan
Bersepadu (UEC) perlu melalui perbincangan dengan semua pihak
berkepentingan.

Dekan Kolej Undang-undang, Kerajaan dan Pengajian Antarabangsa
Universiti Utara Malaysia, Prof Madya Dr Ahmad Marthada Mohamed berkata,
 perbincangan perlu dibuat bagi mengelak masalah di kemudian hari.

Menurutnya,  masih terlalu awal untuk Lembaga Kelayakan Profesion Undang-Undang  Malaysia diketuai Peguam Negara, Tommy Thomas mengiktiraf UEC bagi membolehkan pelajarnya mengambil Peperiksaan Sijil Amalan Guaman (PSAG).

“Bagi saya, implikasi negatif dari pengiktirafan ini akan ada kerana  Kementerian Pendidikan pun masih belum iktiraf sepenuhnya terutamanya di Semenanjung Malaysia.

“Pada saya, untuk mengiktiraf UEC ini
mungkin masih terlalu awal. Sebelum pengiktirafan dibuat, perlu ada
perbincangan dengan pihak berkepentingan.

“Dalam konteks ini, ada banyak pihak berkepentingan termasuklah Kementerian Pendidikan sendiri,” katanya kepada Sinar Harian.

Tambah beliau, mungkin adanya keperluan untuk mengiktiraf UEC namun ia tidak boleh dilihat seolah-olah memberi pengiktirafan secara terpilih.

“Dari segi pengiktirafan, mungkin keperluan itu ada, sebab itu perbincangan dibuat namun ia tidak boleh dilihat seperti adanya beri pengiktirafan secara terpilih.

“Misalnya, Kementerian Pendidikan belum lagi iktiraf tapi lembaga itu sudah iktiraf. Nanti akan ada masalah kenapa ini iktiraf dan itu tidak pula,” ujar beliau.

Jelasnya, tiada masalah untuk iktiraf UEC memandangkan Sabah dan Sarawak sudah berbuat demikian namun tidak elok sekiranya pelaksanaan itu dilihat dibuat secara terpilih kerana ia akan beri kesan pada masa depan.

“Apabila pengiktirafan dibuat, biarlah ia dibuat dalam kerangka perbincangan melibatkan semua pihak,” katanya.

Semalam, Tommy dalam kenyataan memaklumkan PSAG akan menerima pakai kelayakan UEC pada tahap ‘Senior Middle 3’ bermula 1 Januari 2021.

Katanya, perubahan itu dibuat sebagai maklum balas terhadap cadangan daripada orang ramai berkenaan isu tersebut.

Menurutnya, pihaknya akan mendapatkan maklumat daripada beberapa universiti di United Kingdom mengenai penerimaan UEC sebagai syarat kelayakan untuk kemasukan ke program Ijazah Sarjana Muda Undang-undang. – SINAR HARIAN


TIGA LELAKI DIDENDA RM2,000 MERUSUH DI STADIUM PERAK

IPOH: Tiga lelaki didenda RM2,000 selepas mengaku bersalah di Mahkamah Majistret di sini hari ini atas pertuduhan merusuh di Stadium Perak pada Sabtu lepas.

Majistret S. Punitha menjatuhkan hukuman denda itu atau penjara tiga bulan jika denda gagal dibayar ke atas Mohamad Amirul Asnil Mat Pandir, 26, Muhammad Aiman Firdaus Badrul Hisam, 21, dan Muhammad Hayyan Sufi Mohd Sabri, 20, selepas membuat pengakuan itu.

Seorang remaja lelaki berusia 17 tahun lapan bulan pula diberikan jaminan RM1,500 dengan seorang penjamin sementara menunggu laporan akhlak dan mahkamah menetapkan 28 Jun sebagai tarikh sebutan semula kes.

Kesalahan itu dilakukan di Stadium Perak di sini pada kira-kira 9.17 malam, Sabtu lepas.

Pendakwaan dikemukakan mengikut Seksyen 147 Kanun Keseksaan yang memperuntukkan hukuman penjara hingga dua tahun atau denda atau kedua-duanya sekali jika sabit kesalahan.

Terdahulu, peguam Robert S. Gnanarajan memohon remaja itu diberikan jaminan rendah dan ketiga-tiga lagi anak guamnya dikenakan hukuman ringan atas alasan mereka berpendapatan rendah dan kesemuanya memohon maaf serta telah insaf atas kesalahan itu selain pengakuan salah mereka menjimatkan kos dan masa mahkamah.

Bagaimanapun Timbalan Pendakwa Raya Nasrul Hadi Abdul Ghani memohon remaja itu diberikan jaminan RM5,000 manakala tiga lagi dikenakan hukuman berat bagi memberi pengajaran dan kesedaran kepada orang ramai supaya tidak melakukan kesalahan sama.

Pada Sabtu lepas, polis menahan keempat-empat lelaki itu dalam kekecohan yang berlaku antara penyokong pasukan bola sepak Perak FC dan Selangor FC di Stadium Perak.

Satu video kejadian turut tular di media sosial memaparkan berlakunya kekecohan tersebut namun keadaan kekecohan dapat dikawal pasukan polis bertugas di lokasi kejadian.

Media melaporkan perlawanan Liga Super antara Perak FC menentang Selangor FC itu dicemari insiden pergaduhan membabitkan penyokong dua pasukan itu.–AlHijrah Online


SULTAN JOHOR BIAYAI KOS BAIK PULIH HOSPITAL SULTANAH AMINAH

JOHOR BAHRU: Sultan Johor, Tuanku Sultan Ibrahim ibni Almarhum Sultan Iskandar bertitah baginda berkenan untuk membiayai kos membaikpulih Wad Perubatan Perempuan Hospital Sultanah Aminah (HSA), Johor Bahru yang terbakar petang semalam.

Baginda turut bertitah akan melantik kontraktor bagi membolehkan kerja-kerja pembaikan dapat dimulakan segera dan kos membaikpulih ditanggung sepenuhnya oleh Yayasan Sultan Ibrahim Johor (YSIJ).

“Saya mahukan Pengarah Jabatan Kerja Raya, Pengarah Kesihatan Johor serta Pengarah Bomba Johor bersama membincangkan segera pelan pembaikan yang akan dilakukan oleh kontraktor.

“Selalunya kos pembaikan jika dilakukan kerajaan akan mengambil sedikit masa kerana terdapat sistem yang perlu dilalui dan saya tidak salahkan kerajaan, oleh demikian saya mahukan kerja-kerja pembaikan dilakukan segera,” titah Sultan Johor di laman Facebook rasminya (Sultan Ibrahim Sultan Iskandar) hari ini.

Titah Sultan Johor, baginda sentiasa mengutamakan rakyatnya, dan peranan YSIJ juga amat besar kerana sentiasa terlibat dalam membantu orang ramai dalam pelbagai perkara.

Wad Perubatan Perempuan HSA terbakar kira-kira jam 3 petang semalam.

Menteri Kesihatan, Datuk Seri Dr Adham Baba, ketika sidang media susulan insiden itu semalam mengesahkan tiada kecederaan dan kematian dalam kebakaran tersebut.

Katanya kejadian itu juga tiada kaitan dengan kebakaran empat tahun lalu kerana berlaku di bangunan berbeza dan punca kebakaran masih disiasat Jabatan Bomba dan Penyelamat Malaysia (JBPM). AlHijrah Online / Zaim Zamani.


PEPERIKSAAN SPM 2022 BERMULA ESOK, LIBATKAN 403,637 CALON

KUALA LUMPUR: Seramai 403,637 calon akan menduduki peperiksaan bertulis Sijil Pelajaran Malaysia (SPM) 2022 yang bermula esok hingga 15 Mac, melibatkan 3,355 pusat peperiksaan seluruh negara.

Kementerian Pendidikan (KPM) dalam kenyataan hari ini memaklumkan seramai 131,318 petugas peperiksaan telah dilantik bagi memastikan kelancaran pengurusan dan pengendalian peperiksaan berkenaan.

“Semua calon diingatkan agar sentiasa merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi sepanjang peperiksaan berlangsung.

“Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan,” menurut kenyataan itu.

KPM turut mengingatkan para calon untuk mematuhi prosedur operasi standard dan peraturan yang telah ditetapkan bagi memastikan kelancaran pengurusan pengendalian peperiksaan SPM tahun 2022.–AlHijrah Online


KECOH ANTARA PENYOKONG PERAK FC, SELANGOR FC, EMPAT LELAKI DITAHAN

IPOH: Polis menahan empat lelaki warga tempatan berusia dalam lingkungan 18 hingga 26 tahun dalam kekecohan yang berlaku antara penyokong pasukan bola sepak Perak FC dan Selangor FC di Stadium Perak di sini, semalam.

Ketua Polis Daerah Ipoh ACP Yahaya Hassan dalam kenyataan hari ini berkata polis mengesahkan kejadian itu berlaku pada pukul 9.17 malam setelah pihaknya mengesan satu video tular memaparkan berlakunya kekecohan tersebut menerusi aplikasi WhatsApp.

“Ujian saringan air kencing terhadap seorang daripada tahanan mendapati positif dadah jenis TFC (ganja),” katanya menambah keadaan kekecohan dapat dikawal pasukan polis bertugas di lokasi kejadian.

Yahaya berkata kesemua tahanan akan dibawa ke Mahkamah Majistret Ipoh hari ini untuk permohonan reman dan kes disiasat di bawah Seksyen 147 Kanun Keseksaan.

Justeru, beliau menyeru orang awam yang menyaksikan atau mempunyai sebarang maklumat (video atau gambar) mengenai kejadian itu supaya menghubungi Pegawai Penyiasat Kanan Jenayah Ibu Pejabat Polis Daerah Ipoh, ASP Chua Sze Yuan di talian 012-6195312 untuk membantu siasatan.

Media melaporkan perlawanan Liga Super antara Perak FC menentang Selangor FC di Stadium Perak malam tadi dicemari insiden pergaduhan membabitkan penyokong dua pasukan itu. — AlHijrah Online


SEORANG MAUT, 12 CEDERA KEMALANGAN KERETA DAN VAN BAWA ANAK YATIM

KOTA TINGGI: Seorang lelaki maut manakala 12 yang lain cedera dalam kemalangan melibatkan sebuah kereta dan van yang membawa anak yatim di Kilometer 9.5 Jalan Sungai Sayong – Tenggara di sini, petang semalam.

Ketua Polis Daerah Kota Tinggi Supt Hussin Zamora berkata pemandu kereta jenis Nissan Sentra Aminuddin Sanusi, 54, meninggal dunia di lokasi kejadian dipercayai akibat tersepit di tempat duduk penumpang hadapan.

Beliau berkata kemalangan itu dipercayai berlaku apabila Aminuddin yang dalam perjalanan dari arah Jalan Bandar Tenggara menuju ke Kota Tinggi cuba untuk memotong, sebelum memasuki laluan bertentangan lalu melanggar van jenis Kia Pregio itu.

“Pemandu van berusia 41 tahun dan kesemua 11 penumpang terdiri daripada tujuh lelaki dan empat perempuan berusia antara sembilan hingga 15 tahun tahun dari Pertubuhan Rumah Anak Yatim Bandar Tenggara yang cedera itu dirujuk ke Hospital Kulai untuk rawatan lanjut,” katanya dalam satu kenyataan hari ini.

Menurut Hussin kemalangan berkenaan sedang disiasat lanjut mengikut Seksyen 41 (1) Akta Pengangkutan Jalan 1987.

Dalam kenyataan berasingan, Komander Operasi Balai Bomba dan Penyelamat Bandar Tenggara Pegawai Bomba Kanan II Awang Ismail Awang Hanafi berkata pihaknya menerima panggilan kecemasan berhubung kejadian itu pada 6.37 petang, sebelum sebuah jentera bersama tujuh anggota digegaskan ke lokasi kejadian.

“Terdapat seorang mangsa iaitu pemandu kereta (Aminuddin) tersepit dan Pasukan Keluaran Operasi bertindak mengeluarkan mangsa menggunakan peralatan khas. Mangsa disahkan meninggal dunia oleh Pegawai Perubatan Kementerian Kesihatan.

“Kesemua mangsa yang menaiki van termasuk pemandunya yang cedera telah dibawa ke Hospital Kulai dengan menaiki ambulans,” katanya menambah operasi tamat sepenuhnya pada 8.31 malam tadi.–AlHijrah Online


IBADAH KORBAN 1442H DIBENARKAN, DIJALANKAN DALAM SOP KETAT

KUALA LUMPUR: Pelaksanaan ibadah korban di seluruh Malaysia dibenarkan pada Hari Raya Aidiladha dan tiga hari Tasyrik.

Bagaimanapun, kebenaran tersebut tertakluk kepada beberapa tetapan yang diwartakan oleh Majlis Keselamatan Negara (MKN) atas nasihat mufti seluruh negeri melalui Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI), yang telah bersidang baru-baru ini.

Saksikan laporan Berita Alhijrah siaran 26 Jun 2021.–-AlHijrah Online


KUMPULAN MAK NYAH CABUL HAK JEMAAH WANITA?

Oleh Zaim Zamani

KUALA LUMPUR: Tindakan kumpulan transgender atau ‘mak nyah’ mengerjakan umrah dengan berpakaian wanita, yang tular ketika ini, bukan hanya mempersendakan agama, malah mencabul hak jemaah lain, terutamanya wanita.

Pendakwah bebas, Syed Shahridzan berkata, tindakan kumpulan itu yang berpakaian seperti perempuan dan melakukan ibadah di kawasan wanita merisikokan aurat jemaah terdedah kepada mereka dan berkemungkinan wuduk terbatal jika bersentuhan.

“Seperti mana dalam video, mereka memaklumkan melakukan ibadah di Raudah dan bayangkan lelaki dan perempuan berasak-asak di kawasan Raudah yang sesak.

“Ada kemungkinan boleh tersentuh dan terpegang alat sulit bukan mahram, ini bertentangan dengan syarak dan penganiayaan kepada jemaah wanita yang tidak sepatutnya berlaku,” katanya kepada Berita AlHijrah di sini hari ini.

Syed Shahridzan yang juga seorang mutawif di sebuah agensi pelancongan tempatan memaklumkan tindakan individu terbabit boleh mencemarkan nama baik jemaah Malaysia yang sering dipandang tinggi warga tempatan di sana.

“Dekat Mekah, orang awam panggil jemaah kita ‘Burung Syurga’ kerana adab dan tingkah laku yang baik.

“Tindakan yang dilakukan kumpulan ‘Mak Nyah’ ini boleh menimbulkan kemarahan penduduk sana kerana melakukan perkara yang melanggar hukum syarak,” kata Syed Shahridzan.

Beliau berkata Jabatan Kemajuan Islam Malaysia (JAKIM) dan jabatan agama Islam yang lain perlu memandang serius perkara ini dan mengambil tindakan sewajarnya.

Katanya, kumpulan transgender tidak pernah dilarang mengerjakan ibadah umrah, malah digalakkan untuk melakukannya.

Bagaimanapun, ia perlu dilakukan berlandaskan hukum syarak dan mengikut jantina asal mereka, katanya.

Media sosial ketika ini kecoh dengan tindakan seorang usahawan kontroversi Muhammad Sajad Kamaruzzaman atau Nur Sajat berpakaian wanita ketika melakukan ibadah di tanah suci. — AlHijrah Online


PM BERTUKAR TIGA KALI DALAM SATU PENGGAL, MALAYSIA CATAT SEJARAH TERSENDIRI

KUALA LUMPUR: Tidak sampai satu penggal atau kurang lima tahun selepas Pilihan Raya Umum (PRU) ke-14, pentadbiran kerajaan Persekutuan yang telah bertukar tiga kali akan diganti sekali lagi setelah Perdana Menteri Datuk Seri Ismail Sabri Yaakob mengumumkan pembubaran Parlimen hari ini.

Pembubaran itu memberi laluan kepada PRU ke-15 (PRU15) diadakan, sekali gus mengembalikan kuasa kepada rakyat untuk memberi mandat kepada parti mana yang akan dipilih membentuk kerajaan serta menghentikan suara-suara yang mempersoalkan keabsahan kerajaan.

“Parlimen Penggal Ke-14 melakarkan warna suram kepada landskap politik negara. Belum pernah terpateri dalam sejarah, berlakunya pertukaran tiga Perdana Menteri dan Kerajaan memerintah bersilih ganti dalam penggal yang sama. Ini memberi dampak memburuk terhadap sosiopolitiko-ekonomi,” kata Ismail Sabri.

Beliau berkata demikian dalam Perutusan Khas sempena Pembubaran Parlimen ke-14 yang disiarkan secara langsung melalui saluran stesen televisyen tempatan dan menerusi Facebook Live Perdana Menteri.

Menelusuri gelora politik negara sejak 2018, kekalahan mengejut Barisan Nasional (BN) pada PRU14 selepas memerintah selama enam dekad mengubah landskap politik tanah air apabila parti pembangkang, Pakatan Harapan (PH) buat pertama kali menerajui tampuk pemerintahan kerajaan pusat dan beberapa negeri.

PH yang terdiri daripada PKR, DAP, Parti Amanah Negara (Amanah) dan Parti Pribumi Bersatu Malaysia (Bersatu) menang dengan majoriti mudah selepas memenangi 113 kerusi manakala BN pula hanya memenangi 79 kerusi diikuti PAS (18), Parti Warisan Sabah (lapan), Parti Solidariti Tanah Airku (STAR) (satu) dan Bebas (tiga).

Kemenangan PH memberi tamparan hebat kepada BN, manakala Tun Dr Mahathir Mohamad yang merupakan Pengerusi Bersatu ketika itu mencatat sejarah apabila dilantik sebagai Perdana Menteri untuk kali kedua pada usia 92 tahun menerusi tiket parti yang pernah menjadi musuh politiknya.

Bagaimanapun, pelantikan Dr Mahathir sebagai Perdana Menteri ketujuh datang dengan janji penyerahan jawatan itu kepada Datuk Seri Anwar Ibrahim selepas tempoh dua tahun memerintah untuk membolehkan Presiden PKR itu menjadi Perdana Menteri kelapan.

Kemelut politik negara bermula dengan tekanan dari dalam kerajaan PH berhubung peralihan kuasa dan kegagalan mencapai kata sepakat membawa kepada beberapa pertemuan yang melibatkan pemimpin utama parti-parti politik termasuk ‘cakap-cakap’ mengenai penjajaran semula politik tanah air.

Kemuncaknya, beberapa pemimpin PH dan parti pembangkang mengatur pertemuan yang dikenali ‘Langkah Sheraton’ pada 23 Feb 2020 di Hotel Sheraton, Petaling Jaya, Selangor yang berakhir dengan kejatuhan kerajaan PH selepas 22 bulan memerintah.

Susulan Langkah Sheraton, pada 24 Feb 2020 Presiden Bersatu Tan Sri Muhyiddin Yassin mengumumkan parti itu keluar PH dan lebih mengejutkan Dr Mahathir mengumumkan peletakan jawatan sebagai Perdana Menteri dan pengerusi Bersatu pada hari sama sebelum dilantik sebagai Perdana Menteri interim.

Langkah Sheraton turut menyaksikan PKR memecat Timbalan Presidennya Datuk Seri Mohamed Azmin Ali dan Naib Presiden Zuraida Kamaruddin yang mengakibatkan sembilan lagi ahli Parlimen PKR keluar parti dan menjadi wakil Bebas.

Kemelut yang berlaku mengubah keseluruhan landskap politik dan pentadbiran negara apabila PH kehilangan tampuk pemerintahan. Perubahan pentadbiran di peringkat persekutuan turut menyebabkan PH ‘kehilangan’ negeri Johor, Kedah, Melaka dan Perak.

Seluruh negara yang ketika itu diancam pandemik COVID-19 memerlukan seseorang untuk mengemudi negara dan berikutan itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memanggil menghadap setiap Ahli Parlimen serta pemimpin utama parti di Istana Negara sebelum merujuk isu itu kepada Majlis Raja-raja.

Pada 29 Feb 2020, Yang di-Pertuan Agong memperkenankan pelantikan Muhyiddin yang juga Ahli Parlimen Pagoh menerajui kerajaan baharu Persekutuan, setelah mendapatkan pandangan Ahli-ahli Dewan Rakyat dan pemimpin parti-parti politik.

Muhyiddin dilantik sebagai Perdana Menteri kelapan pada 1 Mac 2020, sebelum membentuk kerajaan gabungan merangkumi Bersatu, BN (UMNO, MCA, MIC), PAS, STAR, Parti Bersatu Rakyat Sabah (PBRS), Parti Maju Sabah (SAPP), Gabungan Parti Sarawak (GPS) dan Parti Bersatu Sabah (PBS), dikenali sebagai Perikatan Nasional (PN).

Namun, pelantikan Muhyiddin tidak berupaya menstabilkan politik negara malahan berlarutan dan rakyat berterusan disajikan dengan pelbagai drama desakan terhadap kerajaan pimpinan Muhyiddin. Isu keabsahan Muhyiddin sebagai perdana menteri dan kerajaan PN menjadi perkara sering dibangkitkan pembangkang, pemimpin dan pemerhati politik.

Sepanjang lapan bulan pertama pentadbirannya, Muhyiddin terpaksa menangkis pelbagai usaha untuk menjatuhkan kerajaan PN, termasuk dakwaaan Anwar bahawa beliau mempunyai sokongan meyakinkan di Parlimen bagi membentuk kerajaan baharu serta cadangan usul undi tidak percaya terhadap perdana menteri itu.

Selain itu, cadangan Muhyiddin berhubung kerjasama rentas parti untuk bersama-sama kerajaan PN menangani COVID-19 juga tidak diterima oleh parti-parti pembangkang serta penentangnya, sehingga beliau dilihat kehilangan sokongan majoriti Ahli Parlimen.

Susulan itu, beliau memutuskan untuk meletak jawatan pada 16 Ogos 2021 selepas memerintah selama 17 bulan, sebelum Naib Presiden UMNO Datuk Seri Ismail Sabri Yaakob yang ketika itu Timbalan Perdana Menteri dilantik sebagai Perdana Menteri kesembilan, menggantikan Muhyiddin.

Ismail Sabri mengangkat sumpah jawatan Perdana Menteri pada 21 Ogos 2021 setelah mendapat perkenan Yang di-Pertuan Agong, sekali gus memberikan sinar harapan bahawa polemik politik yang melanda negara akan dapat ditamatkan.

Ahli Parlimen Bera itu memperoleh sokongan majoriti 114 Ahli Dewan Rakyat untuk membolehkannya membentuk kerajaan ‘Keluarga Malaysia’ bertunjangkan keterangkuman, kebersamaan dan kesyukuran.

Tanpa mengambil masa panjang, Ismail Sabri mengambil langkah drastik dengan memeterai Memorandum Persefahaman (MoU) Transformasi dan Kestabilan Politik antara kerajaan Persekutuan dan PH pada 13 Sept 2021, bagi membentuk satu kerjasama dwipartisan dengan menjulang semangat Keluarga Malaysia.

Dengan termeterainya MoU itu, suhu politik negara kembali reda dengan tumpuan semua pihak ketika itu terarah kepada usaha pemulihan negara, merangkumi pelbagai aspek, yang terjejas berikutan pandemik COVID-19.

Perjalanan politik selepas PRU14 yang mencatatkan sejarah apabila berlaku pelantikan tiga Perdana Menteri pastinya tidak akan dilupakan seluruh rakyat Malaysia dan masyarakat antarabangsa.

Sejarah yang tercatat ini juga membuka mata seluruh rakyat Malaysia dalam menilai dan memilih siapakah yang akan diundi mereka pada PRU15 untuk menerajui tampuk pemerintahan supaya kemelut yang berlaku pada penggal lepas tidak berulang lagi.–AlHijrah Online


KELUHAN RAKYAT KEPADA AGONG, PERMAISURI SEMASA KEMBARA AKAN DITELITI SEBAIKNYA – PM

KUCHING: Semua keluhan rakyat yang disuarakan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah sewaktu Kembara Kenali Borneo akan diteliti serta diselesaikan dengan sebaiknya.

Perdana Menteri Datuk Seri Anwar Ibrahim, yang memberi jaminan tersebut, berkata Al-Sultan Abdullah masih sangat terkesan dengan pengalaman dilalui baginda dalam kembara yang berlangsung selama 11 hari itu.

“Pada Khamis lepas, saya menghadap Yang di-Pertuan Agong dan baginda masih sangat terkesan bicara dengan penuh perasaan bergelinang air mata kerana terpegun terkesan dengan kasih sayang rakyat tunjukkan kepada baginda berdua,” katanya ketika berucap dalam Majlis Sambutan Hari Malaysia Peringkat Kebangsaan di sini malam ini.

Rombongan Al-Sultan Abdullah dan Tunku Azizah memulakan perjalanan kembara itu di Tawau, Sabah pada 3 Sept lepas sebelum mengakhiri penjelajahan selama 11 hari di Telok Melano di selatan Sarawak pada 13 Sept.

“Seluruh negara, bukan sahaja Sabah dan Sarawak, dikejutkan dengan sambutan hangat serta tunjuk rasa kasih kepada Yang di-Pertuan Agong dan Raja Permaisuri Agong (sepanjang kembara itu),” katanya.

Anwar juga berkata Sarawak berjaya melangkah jauh daripada imejnya sewaktu Malaysia ditubuhkan 60 tahun dahulu untuk menjadi negeri paling ke depan di negara ini dan berpotensi menjadi lebih maju lagi.

“Hari ini Sarawak bukan Sarawak pada 1963. Hari ini Sarawak mempunyai potensi menjadi rantau atau hab tapak pembangunan industri hijau, hidrogen dan beberapa aspek hiliran yang paling hebat di rantau ASEAN ini,” katanya.

Perdana Menteri berkata kesungguhan yang ditunjukkan Premier Sarawak Tan Sri Abang Johari Tun Openg untuk memajukan negeri itu menerusi beberapa inisiatif baharu menyebabkan beliau telah diminta memberi pandangan dalam Mesyuarat Jemaah Menteri petang tadi di Wisma Bapa Malaysia di sini.

“Sebelum mesyuarat Jemaah Menteri tadi, bayangkan kalau dulu kita datang bagi kuliah kepada pemimpin Sarawak,  hari ini saya minta Abang Johari beri pandangan dan kuliah kepada Menteri Persekutuan.

“Saya sebut ini tanpa bermaksud untuk memberi pujian berlebihan kepada sahabat saya Abang Johari tetapi kenyataannya, belum pernah ada mesyuarat Jemaah Menteri Persekutuan di mana pemimpin negeri diminta memberi pandangan tentang kemajuan bidang baharu diterokai dengan jayanya berdasarkan pelaksanaan di Sarawak,” katanya.–AlHijrah Online


UJIAN PENILAIAN KELAS KAFA DITANGGUHKAN 7 OKTOBER

PUTRAJAYA: Peperiksaan Ujian Penilaian Kelas
KAFA (UPKK) 2019 bagi subjek  bertulis
Ulum Syari’ah (Akidah dan Ibadah) di seluruh negara yang dijadualkan esok
ditangguhkan ke 7 Oktober 2019.

Jabatan Kemajuan Islam Malaysia (JAKIM) dalam
kenyataannya di sini semalam berkata, pihaknya memutuskan penangguhan UPKK susulan
pengumuman cuti peristiwa pada 29 dan 30 September oleh Kerajaan Negeri
Kelantan.

Cuti peristiwa itu diputuskan susulan kemangkatan Sultan Ismail Petra ibni Almarhum Sultan Yahya Petra semalam.

“Penangguhan ini bagi menghormati perkabungan kemangkatan KDYMM Sultan Ismail Petra ibni Almarhum Sultan Yahya Petra,” kata kenyataan dikeluarkan Unit Komunikasi Korporat JAKIM itu.

JAKIM merafak sembah setinggi-tinggi ucapan
takziah dan rasa dukacita terhadap KDYMM Sultan Muhammad V, ahli-ahli kerabat
Diraja Kelantan dan seluruh rakyat Kelantan atas kemangkatan KDYMM Sultan
Ismail Petra ibni Almarhum Sultan Yahya Petra. – AlHijrah Online


PUKUL POLIS DENGAN TOPI KELEDAR, PEMOTONG RUMPUT DIDAKWA

IPOH: Seorang pemotong rumput didakwa di Mahkamah Majistret Ipoh hari ini atas dua pertuduhan menghalang dan mencederakan seorang anggota polis hingga menyebabkan kecederaan, Selasa lalu.

Tertuduh, P. Subramaniam, 49, bagaimanapun mengaku tidak bersalah selepas pertuduhan dibacakan di hadapan Majistret Noor Azreen Liana Mohd Darus.

Mengikut pertuduhan Subramaniam didakwa dengan sengaja menghalang Sarjan Mohd Zainudin Mohd Jidin apabila enggan menunjukkan kad pengenalan ketika diminta berbuat demikian.

Dia turut didakwa dengan sengaja menyebabkan kecederaan terhadap anggota polis berkenaan dengan memukul kepalanya menggunakan topi keledar yang mungkin menyebabkan kematian.

Tertuduh didakwa melakukan kedua-dua kesalahan itu di Jalan Sungai Pari, berdekatan Flat Harmoni, Buntong, kira-kira jam 3.15 petang, 12 Januari lalu.

Bagi tuduhan pertama, Subramaniam didakwa di bawah seksyen 186 Kanun Keseksaan yang memperuntukkan hukuman penjara sehingga 10 tahun atau denda atau sebatan, atau dengan mana-mana dua daripada hukuman berkenaan jika sabit kesalahan.

Bagi tuduhan kedua pula, dia didakwa di bawah Seksyen 324 Kanun Keseksaan yang memperuntukkan hukuman penjara sehingga 10 tahun atau denda atau sebatan, atau dengan mana-mana dua daripada hukuman berkenaan jika sabit kesalahan.

Pendakwaan dikendalikan Timbalan Pendakwa Raya K. Darinee manakala tertuduh diwakili peguam Ranjit Singh.

Mahkamah membenarkan tertuduh diikat jamin RM4,000 dengan seorang penjamin untuk kedua-dua tuduhan dan menetapkan 18 Februari untuk tarikh sebutan semula kes. – AlHijrah Online / Hamimah Hamid


ENAM WANITA CEDERA DALAM KEJADIAN BUMBUNG DEWAN IKIM RUNTUH

KUALA LUMPUR: Enam individu cedera dalam kejadian runtuhan bumbung dewan Institut Kefahaman Islam Malaysia (IKIM) di Jalan Duta, di sini, pagi tadi.

Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata, pihaknya menerima panggilan kira-kira jam 11.56 tengah hari sebelum menghantar anggotanya ke lokasi kejadian.

“Setiba di lokasi kejadian, seramai enam wanita berumur 30 hingga 50 tahun telah terlibat.

“Kesemua mangsa mengalami cedera ringan dan telah dihantar ke Hospital Kuala Lumpur (HKL) untuk pemeriksaan selanjutnya,” katanya dalam satu kenyataan hari ini.

Ujarnya, kesemua mangsa terlibat telah dikeluarkan dengan bantuan orang awam sebelum bomba tiba di lokasi kejadian.

Operasi tamat sepenuhnya pada jam 12.51 tengah hari dan punca kejadian masih dalam siasatan.—AlHijrah Online


LAPAN KERTAS SIASATAN DIBUKA TERHADAP PEGAWAI POLIS WANITA – SAIFUDDIN

KUALA LUMPUR: Pegawai polis wanita yang beberapa klip videonya tular baru-baru ini kerana memarahi anggota bawahan dan orang ramai telah ditahan kerja sejak minggu lepas, kata  Menteri Dalam Negeri Datuk Seri Saifuddin Nasution Ismail.

Menurut Saifuddin, sebanyak enam kertas siasatan tatatertib juga telah dibuka di bawah Jabatan Integriti dan Pematuhan Standard (JIPS) Bukit Aman berkaitan tingkah laku pegawai polis wanita berkenaan.

Katanya Polis Diraja Malaysia (PDRM) mempunyai kaedah dan mekanisme yang jelas untuk menghadapi perilaku sedemikian yang boleh menyebabkan ketidaktenteraman dalam kalangan masyarakat dan memberi sedikit sebanyak persepsi tidak sepatutnya terhadap PDRM.

“Selain itu, dua kertas siasatan polis juga dibuka (masing-masing) di bawah Seksyen 506 (ugutan jenayah) dan Seksyen 186 Kanun Keseksaan (menghalang tugas penjawat awam),” katanya pada sidang media selepas Majlis Serah Terima Tugas Ketua Polis Negara dan Timbalan Ketua Polis Negara di Pusat Latihan Polis (PULAPOL) di sini, hari ini.

Beliau berkata siasatan antaranya melibatkan kes video yang tular di Taman Sri Gombak, kes berkaitan memarahi dan mengaibkan empat anggota polis di Taman Sri Gombak dan kes  bertengkar dengan orang awam di kawasan parkir.

Menurutnya rakaman percakapan terhadap suspek juga telah dilakukan pada Ahad lepas dan kedua-dua kes ini telah dirujuk Unit Siasatan Jenayah Terkelas, Jabatan Siasatan Jenayah Bukit Aman pada Isnin lepas.

Pada 15 Jun lepas, tular satu klip video yang memaparkan seorang pegawai polis wanita yang memarahi anggota polis sehingga menimbulkan pelbagai kecaman dalam kalangan netizen.

Selain itu, terdapat satu lagi klip video yang tular membabitkan pegawai wanita berkenaan yang bertengkar dengan orang awam sambil mengeluarkan kata-kata tidak sopan selain cuba mencetuskan provokasi di tempat letak kereta sebuah pusat beli-belah di Brickfields pada Sabtu.

Menurut Seksyen 78(1) mengenai tahan kerja di bawah Akta Polis 1967:”Jika difikirkan perlu untuk kepentingan awam supaya seseorang pegawai polis berhenti menjalankan kuasa-kuasa dan fungsi-fungsi jawatannya dengan serta-merta.

Pihak Berkuasa Disiplin boleh menahan kerja pegawai polis itu, sementara menanti apa-apa penyiasatan mengenai kelakuan pegawai polis itu di bawah Akta ini atau mana-mana Peraturan-Peraturan Polis yang dibuat di bawahnya atau mana-mana peraturan atau perintah yang terpakai kepada pegawai-pegawai lain yang mempunyai taraf yang sarna di dalarn perkhidmatan awam.”

Sementara itu, Saifuddin Nasution berkata terdapat seramai 40,000 pegawai dan anggota polis akan ditugaskan di enam negeri yang bakal menghadapi Pilihanraya Negeri (PRN) dengan turut melibatkan penugasan anggota dari negeri yang tidak menghadapi pilihan raya itu.

Ini bertujuan bagi memastikan keadaan keselamatan dalam negara terjamin terutama di negeri-negeri yang akan menghadapi PRN berkenaan iaitu Kelantan, Negeri Sembilan, Selangor, Pulau Pinang, Kedah dan Terengganu selain membolehkan rakyat menjalankan tanggungjawab mereka tanpa ada rasa takut. –AlHijrah Online


GOPAL SRI RAM MENINGGAL DUNIA

KUALA LUMPUR: Timbalan Pendakwa Raya Kanan yang juga peguam Datuk Seri Gopal Sri Ram meninggal dunia hari ini pada usia 79 tahun.

Berita kematian bekas Hakim Mahkamah Persekutuan itu disahkan Timbalan Pendakwa Raya Mohamad Mustafa P. Kunyalam kepada Bernama.

“Ya, benar. Beliau disahkan meninggal dunia pada 12.15 tengah hari tadi di sebuah hospital swasta di sini,” katanya ketika dihubungi.

Sri Ram dimasukkan ke Unit Rawatan Rapi (ICU) di sebuah hospital swasta di sini, minggu lepas kerana jangkitan paru-paru.

Sri Ram merupakan pendakwa raya utama dalam kes rasuah 1Malaysia Development Berhad (1MDB) membabitkan bekas Perdana Menteri Datuk Seri Najib Razak.

Beliau juga merupakan pendakwa raya utama bagi perbicaraan rasuah isteri Najib, Datin Seri Rosmah Mansor membabitkan projek hibrid solar bagi 369 sekolah luar bandar di Sarawak dan pengubahan wang haram. — AlHijrah Online